ועדת החוקה, חוק ומשפט, כנסת 25, פרוטוקול מספר 268, 2024-02-26 00:00

יצחק פינדרוס: בוקר טוב, היום י"ז באדר א' התשפ"ד, אני מתכבד לפתוח את ישיבת ועדת החוקה, חוק ומשפט

יצחק פינדרוס:  הדיון הוא בהצעת חוק הפסקת הליכים ומחיקת רישומים בעניין המחאה כנגד אלימות משטרתית כלפי יוצאי אתיופיה, של חברת הכנסת צגה מלקו ועוד חברי כנסת

יצחק פינדרוס:  נתחיל את הדיון עם משפחות החטופים

יצחק פינדרוס:   שמעון אור, דוד של החטוף אבינתן

שמעון פרס: תודה רבה היושב-ראש

שמעון פרס:  שמי הוא שמעון אור, אני הדוד של אבינתן

שמעון פרס:  בכל פעם אני אומר, אני מייצג את אחי התאום ירון

שמעון פרס:  פשוט אין לו כוח, לא פיזי ולא נפשי, לעמוד בתהליכים האלה או בפגישות הללו

שמעון פרס:  אחי מנסה לשמור על סדר-היום, להמשיך לעבוד – לפחות חלקית, חלק מהיום – כדי לשמור על השפיות שלו

שמעון פרס:  אבינתן נחטף יחד עם נועה ארגמני ב-7 באוקטובר מהמסיבה, היא נחטפה על אופנוע והוא נחטף לידה

שמעון פרס:  הוא היה לידה, זקוף, שמור על ידי מספר גברים מהחמאס

שמעון פרס:  אנחנו לא יודעים עליו שום דבר, הפרידו בינו לבין נועה

שמעון פרס:  למעשה, אני נמצא פה כדי לתת קול למשפחות החטופים, שאני לפחות נמצא בקרבם

שמעון פרס:  אנחנו יודעים שבמשפחות החטופים יש דעות שונות לגבי איך צריך להתנהל, אנחנו תמיד ביחד כי המטרה היא אחת, להחזיר את החטופים בחזרה

שמעון פרס:       אני רוצה לומר שהדם של אבינתן והדם של המשפחות שנהרגו להן יקירים –  אנחנו נמצאים פה גם עם נשים מפורום הגבורה שנמצאות פה ליד השולחן, שאיבדו את הבעלים שלהן וילדים קטנים מאוד נשארו ללא אבא, אני חושב שהן גיבורות הרבה יותר ממני או מאח שלי

שמעון פרס:  הדם של אבינתן והדם של אלה שנהרגו בשביל שלא יהיה עוד פעם 7 באוקטובר, והדם של אנשים, נשים וטף שאנחנו רוצים לשמור, שלא יהיה שוב פעם המצב הזה – גם מהמזרח, גם מהצפון – הוא אותו דם

שמעון פרס:       ולכן, מכיוון שאנחנו עֲרֵבִים ואנחנו אותו דם, אנחנו מבקשים וגם דורשים מממשלת ישראל, ומבקשים ממך היושב-ראש, שנמצא בתוך המערכת הפוליטית הזאת עם הממשלה – היושב-ראש, חבר הכנסת פינדרוס, אנחנו מבקשים שתפעיל את הלחץ שלך, תפעילו את הלחץ שלכם שנגיע למצב של לחץ צבאי שמביא אותנו לעסקה טובה לנו, טובה לחטופים, טובה לאלה שמסרו את הנפש שלהם ואת הדם שלהם וטובה גם למדינת ישראל בהמשך

שמעון פרס:  ואנחנו מאמינים שרק הלחץ הצבאי הזה יוכל להביא את ההסכם הנכון או את העסקה הטובה, כי המטרה של החמאס היא לא להחזיר את החטופים, בטח שלא להחזיר את החטופים, אלא בסופו של דבר להשמיד את מדינת ישראל

שמעון פרס:  כי זאת אמנת החמאס וזאת האמונה שלהם ואמונה לא משנים על ידי הסכמים

שמעון פרס:        ולכן כל המצב וכל העתיד של החטופים נמצא אך ורק בידיים שלנו, בידיים של צה"ל ושל מדינת ישראל, לא בידיים של חמאס

שמעון פרס:  ולכן אנחנו מבקשים שהצעדים יהיו צעדים התקפיים, צבאיים, כניסה לרפיח, מצב של מלחציים, פעולת מלחציים מציר פילדלפי ומהצד השני

שמעון פרס:  לסגור את הנושא הזה של שלטון החמאס ותוך כדי זה להפעיל לחץ להשבת החטופים בעסקה שהיא טובה רק לנו

שמעון פרס:  רק לנו

שמעון פרס:  והמטרה היא לשמור על הדם של החטופים, על הדם של החיילים שנהרגו ורוצים שמדינת ישראל תמשיך להתקיים בביטחה, ועל הדם של הילדים והנשים והאזרחים של מדינת ישראל

שמעון פרס:       אנחנו ממש מבקשים, מכיוון שאתם בקואליציה, מכיוון שיש לכם קשר עם הממשלה ועם ראש הממשלה, לעשות את הפעולה הצבאית הזאת כמה שיותר מהר

שמעון פרס:  כל רגע שאנחנו מחכים, ואנחנו מבינים שיש לחצים מסביב ויש צורך לבדוק כל מיני אופרציות, כל רגע שאנחנו מחכים – החטופים נמצאים בסכנת מוות

שמעון פרס:       ודבר אחרון, הבקשה שלנו

שמעון פרס:  כל עסקה שאתם תעשו, כל עסקה שהממשלה תעשה, היא תעשה אותה רק כשמביאים את כל החטופים ביחד

שמעון פרס:  הבאה של קומץ חטופים ונתינה של זמן, של 45 יום או לא משנה כמה, עד למשא ומתן לחטופים האחרים – תהרוג את כל שאר החטופים

שמעון פרס:  אנחנו אותו דם, העסקה שתהיה, רק על השבת כל החטופים ביחד ומתוך לחץ

שמעון פרס:  אני ממש מודה לכם על הזמן שנתתם לנו

יצחק פינדרוס: תודה רבה

יצחק פינדרוס:  איציק פיטוסי

יאיר פיטוסי: שלום, בוקר טוב לכולם

יאיר פיטוסי:  שמי יאיר, אני הבן של איציק ואני אחיו של סמל ראשון ישי פיטוסי, לוחם גדוד 13, חטיבת גולני

יאיר פיטוסי:  ב-7 לאוקטובר אחי הקטן היה בצוות נמ"ר שהיה על גדר גבול עזה בגזרת נחל עוז

יאיר פיטוסי:  בעצם, בשטח שבין נחל עוז, קיבוץ סעד וכפר עזה

יאיר פיטוסי:  הוא היה שם ב"כוננות עם שחר", כאשר התחילה המתקפה

יאיר פיטוסי:  המתקפה התחילה לכיוון הנמ"ר שלו, כאשר הם בעצם הכוח היחידי המגיב בגזרה

יאיר פיטוסי:  הם נלחמו בעוז, בגבורה, במשך מספר שעות, תוך כדי שהם חוטפים ירי נ"ט, RPG, על הנמ"ר, שתוקל את הנמ"ר

יאיר פיטוסי:  מפעילים את הנמ"ר מחדש, ממשיכים לחימה, מקבלים קריאה דחופה לחזור לכיוון בסיס נחל עוז ששם יש מתקפה גדולה יותר

יאיר פיטוסי:  נכנסים לתוך הבסיס, בתוך הבסיס הם רואים את גודל הזוועה ומחליטים לצאת מהבסיס ולפרוק רגלי

יאיר פיטוסי:  בפריקה הרגלית, תוך כדי שהם נלחמים כל הדרך לבסיס, הם נופלים בכניסה לבסיס

יאיר פיטוסי:  ישי, יחד עם עוד חמישה לוחמים

יאיר פיטוסי:       אנחנו דור רביעי בגוש קטיף, סבא רבא שלי הקים את הפלמ"ח

יאיר פיטוסי:  גדלנו על ערכי הציונות, אהבת הארץ, אני בעצמי שירתתי כעשר שנים במערכות הביטחון

יאיר פיטוסי:  ואנחנו בעצם דורשים מהממשלה, ממקבלי ההחלטות, להכריע את החמאס עד השורש

יאיר פיטוסי:  להחזיר את כל החטופים, כמובן, אבל אנחנו חייבים, חייבים, לנצח במלחמה הזאת

יאיר פיטוסי:  ואנחנו עם שחפץ חיים, דורש חיים, רודף חיים ורוצה להרחיק מעצמו את המלחמה לדורות רבים

יאיר פיטוסי:  אנחנו בעצם חפצים בחיים ואנחנו חייבים להכריע את המלחמה הזו

יאיר פיטוסי:  תודה רבה

יצחק פינדרוס: חנה כהן, דודה של ענבר הימן

חנה כהן: תודה רבה שנתתם לי את זכות הדיבור

חנה כהן:  שמי חנה כהן ואני הדודה של ענבר הימן

חנה כהן:  ענבר הייתה הלפרית במסיבה בנובה ובזמן שהיו האזעקות והטילים היא ברחה במשך שעתיים עד שהיא הגיעה לקיבוץ בארי, שם היא חשבה שהיא תתפוס מחסה בין היהודים שגרים בקיבוץ

חנה כהן:  אולם קיבוץ בארי היה שוקק במחבלים שבאו להרוג, לבזוז, לרצוח, לשרוף – אותנו, את היהודים

חנה כהן:       ענבר נחטפה על ידי אופנוע והוכנסה לעזה

חנה כהן:  חיפשנו אותה במשך כל הערב כי חשבנו שאולי היא נפצעה, אולי היא נמצאת איפשהו

חנה כהן:  נסענו לדרום כשמסביב היו מחבלים ואזעקות, אבל היינו חדורי מטרה למצוא את ענבר, לפחות פצועה

חנה כהן:  חזרנו הביתה ולמוחרת הופץ סרטון של החמאס – ענבר מובלת, ידיים, רגליים, וראשה שמוט לאחור כשפלג גופה העליון ירוי

חנה כהן:  בשלב זה עדיין אי-אפשר היה לקבוע מוות ונתנו לה 10% סיכוי להינצל, כי חשבו כנראה שחמאס הם אנשים כל כך רחמנים וטובים שהם "יצילו אותה"

חנה כהן:  וכך, במשך 70 יום נענו בין בתקווה לייאוש

חנה כהן:       ההורים של ענבר לא מתפקדים ולכן אני נמצאת פה במקומם

חנה כהן:  ענבר היא דור שלישי לשורדי שואת רומניה, וכשהסבים שלה עלו לארץ הם חשבו שהם מקימים מדינה שתגן על הצאצאים שלהם

חנה כהן:  הנכדה שלהם הופקרה בתוך שטח מדינת ישראל ונרצחה

חנה כהן:  אחרי 70 יום, ביום שישי, כשגיסתי בדיוק עמדה להדליק את נרות השבת, הייתה דפיקה בדלת ואז בישרו לנו שלפי מידע מודיעיני ענבר נרצחה באכזריות ביום שהיא נתפסה, בעזה

חנה כהן:       מאז אין לנו חיים

חנה כהן:  ישבנו שבעה –  בלי גופה, אין לנו קבר לקבור בו את הילדה

חנה כהן:  והסבים שלה עוברים שואה שנייה כי דברים כאלה קרו בשואה, בשואה לא היה איפה לקבור את מתינו

חנה כהן:  אנחנו חיים בארץ ישראל, יש חוזה בין האזרח לממשל, שיגן עלינו בעת שאנחנו נהיה באיזושהי צרה

חנה כהן:  זה לא קרה פה, ענבר עדיין מופקרת בעזה כגופה

חנה כהן:  כגופה, היא מוטלת שם

חנה כהן:  אנחנו לא יודעים איפה היא, אנחנו לא יודעים איפה היא זרוקה, אנחנו לא יודעים מה נשאר מהגופה הזו

חנה כהן:       אני מבקשת מממשלת ישראל לאפשר לנו לקבור את הילדה שלנו בכבוד בארץ

חנה כהן:  אני מבקשת מממשלת ישראל לשחרר את החטופים החיים לשיקום, ואת הנרצחים תביאו לנו לקבורה

חנה כהן:  לא נוכל לשאת את העובדה שהילדה שלנו לא תיקבר פה בגלל שהיא נעלמה או בגלל שלא מוצאים אותה

חנה כהן:  אני מבקשת מכם, ממשלת ישראל שאחראית על המחדל הגדול שהיה באוקטובר, להביא לנו את כל הילדים הביתה

חנה כהן:  תודה

יצחק פינדרוס: יזהר ליפשיץ

יזהר שי: צוהריים טובים, אני יזהר ליפשיץ, אני הבן של עודד ליפשיץ – בן 83, חטוף; ויוכבד ליפשיץ – בת 85, ששוחררה

יזהר שי:  ואני גם נולדתי בקיבוץ ניר עוז

יזהר שי:  ואני רוצה רגע, להקריא קצת נתונים יבשים לגבי קיבוץ ניר עוז

יזהר שי:  זו קהילה שמונה בערך 450 אנשים וב-7 באוקטובר הקהילה נפגעה

יזהר שי:  אף אחד לא הגיע לעזור למעט חברי כיתת הכוננות שנלחמו בערך עד השעה 09:30

יזהר שי:  הרשת זעקה איפה צה"ל? איפה צה"ל? אבל לצערנו הוא לא הגיע

יזהר שי:  ב-13:30 עוד אספו זקנים, תינוקות, טלוויזיות, בתוך קלנועיות ונסעו איתם לרצועה

יזהר שי:  וקצת נתונים יבשים, מספרים מעודכנים: חטופים חיים – יש לנו עדיין בקהילה 27 בפנים; גופות בשבי – יש לנו, לקהילה, 10; נרצחים שגופתם לא בשבי – 40; פדויי שבי, ביניהם אימי היקרה – 40

יזהר שי:  בסך הכול, 117 אנשים מקהילת הקיבוץ שנרצחו או נחטפו, כרבע מהקיבוץ

יזהר שי:  30 ומשהו כבר קברנו

יזהר שי:       ברשימה הבאה אני מניח שיש לנו, רשומים פה 10, יש שמועות שזה הולך להיות 15, אני צריך גם אותם לקרוא

יזהר שי:  אני דווקא לא רוצה שזה יבטל משהו מהגבורה של איזשהו חייל שנלחם ב-7 לאוקטובר או בכל מלחמות ישראל, או מהחשיבות של איזושהי אימא שרוצה את גופת הילדה שלה

יזהר שי:  אבל אני רוצה להגיד שהחטופים חיים, בכל יום שעובר יש להם סיכוי להפוך לחטופים מתים

יזהר שי:  לנו אין זמן, אנחנו רוצים לא להקריא את הרשימה הזאת עם עוד 20 שמתו בפנים

יזהר שי:  זה לא עניין של כמה להילחם, אלא כמה אפשר להחזיר כרגע

יזהר שי:       האבא שלי – זה עודד ליפשיץ, חיים פרי, עמירם קופר, אלכס דנציג, יורם מצגר, איציק אלגרט

יזהר שי:  אלה אנשים מבוגרים שנמצאים שם שדנו במצבם הבריאותי והאם הם קיבלו או לא קיבלו תרופות, וראינו אותם שרים ומזמרים בכל מיני סרטונים

יזהר שי:  זה אנשים שנמקים כרגע ונגמרים

יזהר שי:  ילדים כמו ארבל יהוד ודולב יהוד

יזהר שי:  ארבל היא נערה צעירה, הנערה הזאת, אנחנו מקווים שהיא לא נרצחה

יזהר שי:  כנראה שנפשה נרצחה בדרך זו או אחרת ולא נכנס לפרטים של העדויות, אבל אם נוציא אותה זה מה שאנחנו מחויבים לקהילה

יזהר שי:       וכשאנחנו מדברים על ארץ ישראל שמחויבת לאזרחיה, כמעט 15 שנה הילדים בקיבוץ הם פוסט-טראומטיים כי כל הזמן הם חוטפים פצמ"רים ואף אחד לא דיבר על זה

יזהר שי:  והצבא כמעט נכנס ופתר את הבעיות בעזה כבר איזה ארבע פעמים, "עמוד ענן", "צוק איתן" ועוד כאלה

יזהר שי:  וכרגע הוא נמצא בפנים, אבל בשבילנו זה עוד מבצע רק שעכשיו יש לנו חטופים חיים בפנים ואנחנו רוצים אותם חיים

יזהר שי:  כל יום שעובר יהיו לנו יותר מתים

יזהר שי:       עכשיו אנחנו נמצאים גם בשלב כזה של וגאס, כאילו כל אחד חושב: ברשימה שתגיע, אם אבא שלי לא יהיה ברשימה אז סימן שהוא מת

יזהר שי:  כי הם צריכים להגיש את כל הרשימות של החיים

יזהר שי:  אנחנו עכשיו במתח הזה בנוסף למתח של מה הם עוברים ומה קורה להם

יזהר שי:  עכשיו אנחנו ברשימת שינדלר הזאת וצריכים לחשוב אם הוא יהיה בחיים או לא יהיה בחיים

יזהר שי:       ואני רוצה להגיד שאבא שלי בן 83

יזהר שי:  אני מסתכל בצורה קרה פה על המספרים, גופות באות אחרי חיים, חיים של מבוגרים בשבילי הם קצת אחרי חיים של ילדה בת 20 שנמצאת שם

יזהר שי:  ואם אפשר לעשות עסקה ולשחרר רק ילדה אז נעשה את העסקה כי כל אחד הוא עולם ומלואו

יזהר שי:  ויש פה קהילה שחוטה שהיא אזרחית המדינה, כולם שירתו בצה"ל

יזהר שי:  האבא שלי, לדוגמה, שירת במלחמת ששת הימים כצנחן; בהתשה; ביום כיפור הוא היה אחד הצנחנים הראשונים שחצו את התעלה; בשלום הגליל הוא נלחם עם אח שלי ביחד בלבנון

יזהר שי:  ואין לזה שום קשר, כל אזרח – צריך לעשות הכול כדי להחזיר אותו חי, זה פדיון שבויים

יזהר שי:       על ארבע המידות נוסיף עוד שתיים, של לוחמה פסיכולוגית ואינוס

יזהר שי:  ומי שלא ברור לו למה צריך לשלם הכול ואולי גם להפסיק להילחם, אז שיקרא את הפסיקה של הרב עובדיה יוסף

יזהר שי:  30 עמודים מסודרים ומפורטים, למה צריך לשלם הכול

יזהר שי:  פשוט תביאו לנו אותם עכשיו, וכל אחד שידאג שבפוטנציאל שיש עכשיו בוועידת פריז תחזירו לנו כמה אנשים חיים, ככה בשביל הניסיון לשקם את הקהילה השחוטה הזאת וכל המדינה החטופה הזאת

יזהר שי:  זהו, תודה רבה

יצחק פינדרוס: גיל דיקמן

גיל דיקמן: גיל דיקמן, אני בן דוד של כרמל גת שחטופה בעזה

גיל דיקמן:  אני רוצה לדבר פה בתור משפחה של אברה מנגיסטו כי כולנו הפכנו למשפחות חטופים ב-7 באוקטובר, אבל אברה והמשפחה שלו היו במקום הזה שנים ארוכות-ארוכות לפנינו

גיל דיקמן:  3,459 ימים שאברה מנגיסטו בשבי, ולא להאמין שהמשפחה שלו הייתה צריכה לעבור במשך כל כך הרבה ימים את הגיהנום שאנחנו עוברים עכשיו רק 143 ימים

גיל דיקמן:  במשך כל הזמן הזה אמרו להם לשתוק ואמרו להם לא להפגין, ואמרו להם לא להתחבר לשום מחאות אחרות, כולל אלה שעליהן אנחנו מדברים פה עכשיו

גיל דיקמן:  והם שתקו

גיל דיקמן:  והמחיר? אני לא יודע אם המחיר עלה או ירד, אבל אברה לא חזר הביתה

גיל דיקמן:  לכן היה לנו חשוב להכניס את כל החטופים שנחטפו גם לפני 7 באוקטובר, ובראשם אברה מנגיסטו שנמצא שם הכי הרבה זמן, לתוך מטה משפחות החטופים

גיל דיקמן:  יש לנו חוב אדיר כלפיו ואברה – שאומר את זה גם גיל אליאס, קרוב המשפחה שלו – שהוא גם פצוע נפש, הוא צריך להיות בין הראשונים שיוצאים וחוזרים הביתה

גיל דיקמן:  בגלל החוב המוסרי הזה שלנו יש כמשפחות וכעם, חובה אליו

גיל דיקמן:  זה דבר שלי ולנו חשוב להגיד, אנחנו פה גם בשמו

גיל דיקמן:       רק ביום שבת, במוצאי השבת, ראינו אלימות משטרתית ומכת"זית מופנית גם כלפי מפגינים, גם כלפי משפחות של חטופים

גיל דיקמן:  באופן אישי, אני פגשתי מכת"זית בפעם הראשונה ב-2015 בכיכר רבין, במחאה של הישראלים יוצאי אתיופיה

גיל דיקמן:  זו הייתה הפעם הראשונה בחיים שראיתי מכת"זית מופנית כלפי אזרחים בהפגנה, אפילו לא כאלה שחסמו כביש, פשוט כאלה שעמדו על הכיכר

גיל דיקמן:  ולא האמנתי שהדבר הזה קיים באמת, לא האמנתי שהדבר הזה יכול לקרות ושאנשים שמפגינים במדינה דמוקרטית, הופעלה עליהם כזאת אלימות משטרתית

גיל דיקמן:       היום, כמו שתקופת ההמתנה של אברה מנגיסטו בשבי הגיעה בסופו של דבר גם אלינו, גם האלימות המשטרתית שהופנתה כלפי הישראלים יוצאי אתיופיה באותה הפגנה שחרוטה לי בזיכרון, הגיעה גם אל כל אזרחי ישראל

גיל דיקמן:  ושוב, יש לנו חוב מוסרי עמוק לאנשים שעמדו במקום בו אנחנו עומדים עכשיו, שנים לפנינו

גיל דיקמן:  להפגין במדינה דמוקרטית זאת לא עבירה פלילית, בטח לא כשזה נגד אלימות משטרתית ולמען שוויון

יצחק פינדרוס: אנחנו עוד לא בדיון הזה, אני מציע לעצור פה

יצחק פינדרוס:  אסתר בוכשטב, בבקשה

אסתר בוכשטב: תודה

אסתר בוכשטב:  שמי אסתר, אני אימא של יגב

אסתר בוכשטב:  יגב הבן שלי, בן 35, נחטף מהבית שלו בקיבוץ נירים

אסתר בוכשטב:  יגב הוא דור שלישי למתיישבי הנגב, הוא גר בקיבוץ נירים, הוא החליט להמשיך את חייו בקיבוץ נירים, התחתן בקיבוץ נירים

אסתר בוכשטב:  והוא ואשתו נחטפו מהבית שלהם

אסתר בוכשטב:       אני מקווה מאוד שהשבוע שהתחיל יביא איתו שינוי ויקדם עסקה, כי אני מבינה – ואני לא מבינה סמך הידע המקצועי שלי, כי לי אין ידע מקצועי, על סמך הידע שאנחנו מקבלים מהאנשים שמלווים אותנו מטעם המדינה והצבא, לא אנשים פרטיים אלא ייעוץ שאנחנו מקבלים מהצבא, מהמדינה – ואנחנו מבינים שלבן שלי ולעוד הרבה מאוד חטופים אין אפשרות שיחזירו אותם בשום דרך אחרת, רק בעסקה

אסתר בוכשטב:       הצבא, עם כמה שהוא חזק ואנחנו סומכים עליו ואנחנו חלק מהצבא – בני המשפחות שלנו משרתים, גם עכשיו, במילואים – אנחנו יודעים שהצבא חזק אבל אנחנו יודעים ואנחנו מבינים שאת החטופים שאין להם זמן, שהזמן שלהם אוזל, אי-אפשר להחזיר בדרך אחרת אלא רק בעסקה, כמו שחזרו החטופות הקודמות

אסתר בוכשטב:  רוב החטופות, הנשים והילדים, חזרו בעסקה

אסתר בוכשטב:  לשמחתנו, הצליחו להחזיר שלושה בדרך צבאית, אבל לא יותר מזה

אסתר בוכשטב:       ואני מבקשת, הדיבור הזה על מבצעים הרואים הוא דיבור שמסכן את הבן שלי ואת החטופים האחרים

אסתר בוכשטב:  לבן שלי אין זמן, מצבם מאוד מאוד קשה, אנחנו כבר יודעים מהחטופות שחזרו

אסתר בוכשטב:  אני יודעת מרימון והחטופות האחרות שהיו עם יגב, שהמצב הבריאותי שלו ושל האחרים שהיו איתם במנהרות הוא קשה

אסתר בוכשטב:  הם כבר לא באותה מנהרה שהם היו, אנחנו כבר יודעים על מספר מנהרות שהם עברו

אסתר בוכשטב:  שוב, וזה לא ידע שאני, זה ידע שקיבלנו מהמדינה, זה המסרים שקיבלנו

אסתר בוכשטב:  הזמן שלהם אוזל, מצבם הבריאותי קשה

אסתר בוכשטב:  להיות בתוך מנהרות, ללא אור שמש, עם בעיות נשימה, זה בלתי אפשרי

אסתר בוכשטב:       אני לא רוצה לצעוק, אני לא רוצה להתחנן, זה קשה לי, אבל צריך להבין שהמצב שלהם קשה

אסתר בוכשטב:  אנחנו מייצגים אותם, אין להם קול, הקול שלהם במנהרות לא נשמע

אסתר בוכשטב:  מי שמייצג אותם זה אנחנו, המשפחות שלהם

אסתר בוכשטב:  ואני מבקשת שיעשה כל דבר כדי לקדם עסקה

אסתר בוכשטב:  אני חייבת להגיד שאני כתושבת העוטף, ויש פה עוד אנשים מהעוטף סביבי שהיו איתנו ב-7 באוקטובר, אנחנו היינו שם, אנחנו הופקרנו

אסתר בוכשטב:  אנחנו לא מדברים על זה עכשיו, אנחנו לא חיים את האירוע שעברנו

אסתר בוכשטב:  אנחנו אומרים: הדבר הכי חשוב היום זה להחזיר את החטופים שעדיין בחיים ואת הנרצחים להחזיר למשפחותיהם

אסתר בוכשטב:       אני חייבת להגיד שכתושבת העוטף שגרה הרבה מאוד שנים בעוטף, המשפחה שלי היא משפחה של העוטף, אני שייכת לקיבוץ של העוטף, הבית שלי הוא 2 קילומטרים מהגבול – אני רוצה לחזור לבית שלי

אסתר בוכשטב:  אבל לא יהיה שיקום לעוטף, וצריך להבין את זה, אם לא יחזירו את החטופים

אסתר בוכשטב:  לא אני, ולא אף אחד אחר, נוכל לגור 2 קילומטרים מהגדר כשאנחנו יודעים שהחטופים נמצאים שם ולא דאגו להם

אסתר בוכשטב:  אני לא רואה שום אימא משכיבה את הילד שלה לישון כשהיא יודעת שלא ידאגו לביטחונו

אסתר בוכשטב:       הדברים האלה, קשה נורא להגיד אותם, קשה לי לדבר ככה אבל אלה עובדות, אלה העובדות של חיינו כרגע

אסתר בוכשטב:  אני שעד 7 באוקטובר הייתי בטוחה מאוד בחיים שלי בעוטף, אומרת: לא תוכל להחזיר את העוטף, לשקם אותו – וגם לא את הצפון – אם לא יחזירו את החטופים כמה שיותר מהר ושהמדינה תעשה כל שהיא יכולה להחזיר אותם

אסתר בוכשטב:  ואני סומכת על הצבא שיוכל לטפל בחמאס גם אחרי שיחזירו את החטופים

אסתר בוכשטב:  אני מאמינה בצבא, אני מאמינה שהטעות שנעשתה ב-7 באוקטובר לא תעשה עוד

אסתר בוכשטב:  אבל כדי להחזיר את השיקום אנחנו חייבים להחזיר את החטופים

אסתר בוכשטב:  תודה

יצחק פינדרוס: תודה רבה

יצחק פינדרוס:  צוף אשחר

צוף אשחר: שלום, תודה

צוף אשחר:  אני צוף אשחר, אלמנתו של נערן אשחר, נערן נפל ב-6 בדצמבר בגבול לבנון

צוף אשחר:  נערן זכה לתרום כליה לאדם זר שהוא לא הכיר ארבעה חודשים לפני שהוא נהרג

צוף אשחר:  נערן נלחם על להילחם

צוף אשחר:  אני זוכרת יום אחד שהוא התקשר אליי בוכה וסיפר לי שיש רזרבות ורוצים שהוא לא ייכנס ללחימה

צוף אשחר:  אמרתי לו: לא נורא, יש כל מיני דברים לעשות, תרד לעוטף, תעזור שם, באזרחי

צוף אשחר:  והוא אמר לי: צוף, את לא מבינה מה זה להילחם עם החברים שלך, שאתה מתאמן איתם, כדי להחזיר את החטופים, כדי לשחרר את המדינה מהמצב הזה שאין לנו בו ביטחון

צוף אשחר:  ועודדתי אותו והוא באמת הצליח להשיג את האישורים מלמעלה, ממחלקת השתלות

צוף אשחר:  הוא קיבל את האישורים ונכנס פנימה

צוף אשחר:  והייתי חוזרת על אותה תשובה, כי כשיש למען מה למות זה אומר שהחיים שלך הם משמעותיים

צוף אשחר:       כשסיפרתי לבן שלי בן 6, אחרי שבוע, שאבא פצוע אנוש, שאבא לא יחזור, הוא לחש לי בשקט: אימא, עכשיו אני יודע שאבא מסר את הנפש בשביל עם ישראל

צוף אשחר:  אני חושבת שאם היו שואלים אותנו לפני 7 באוקטובר: אולי נצא למלחמה? המצב גרוע, חמאס מתעצם, בואו נעשה את זה – אף אחד מאיתנו לא היה רוצה

צוף אשחר:  אבל לא שאלו אותנו והמחיר הכבד כבר קרה

צוף אשחר:  ואני איתכם, כולנו ביחד במחיר הזה

צוף אשחר:  עכשיו אנחנו צריכים לעשות הכול כדי לקבל את התמורה למחיר הכבד

צוף אשחר:  לא לעצור, לא לתת לזה להיות עוד סבב

צוף אשחר:  תודה

יצחק פינדרוס: תודה רבה

יצחק פינדרוס:  נעבור לסדר-היום של הנושא שלשמו התכנסנו

שמעון פרס: תודה רבה לכם על ההקשבה

פנינה תמנו:  תודה לכם, תודה

יצחק פינדרוס: כמה דקות הפסקה, ככה נהוג, בוועדה ונתחיל בעוד חמש דקות

יצחק פינדרוס: רבותיי, אני חוזר לישיבה, לדיון בהצעת החוק להפסקת ההליכים, של חברי הכנסת צגה מלקו ועוד

יצחק פינדרוס:  חברת הכנסת צגה מלקו, בבקשה

צגה מלקו: קשה מאוד אחרי ששמענו את המשפחות של החטופים, באמת קשה מאוד, אני מקווה שכולם יחזרו בהקדם הביתה

צגה מלקו:  אדוני היושב-ראש, תודה רבה, ואני מודה לכל מי שהגיע ולחבריי חברי הכנסת שתמכו בהצעת החוק שלי

צגה מלקו:  התחלתי לעבוד על הצעת החוק שהגשתי כבר לפני 3

צגה מלקו: 5 שנים, ולא הייתי בכנסת

צגה מלקו:  אבל הנושא הזה בוער בקהילה שלמה, קהילה שלמה זועקת, קהילה שלמה בוכה

צגה מלקו:  כולנו יודעים, שיטור היתר כלפי יוצאי אתיופיה והאלימות המשטרתית לא התחילו היום, לא ב-2019, לא ב-2015, זה כבר יותר משני עשורים

צגה מלקו:  הורים יוצאי אתיופיה לא יושבים בשקט, את זה כולנו יודעים

צגה מלקו:  אימא יוצאת אתיופיה, כשהבן שלה יוצא החוצה היא אומרת אם תראה שוטר – תעבור לצד השני של המדרכה

צגה מלקו:  במקום שהיא תרגיש בטוחה

צגה מלקו:  וגם אבא יוצא אתיופיה

צגה מלקו:  הנתונים מדברים בעד עצמם

צגה מלקו:       הקימו כמה ועדות, וגם אנשי אקדמיה חקרו: יוצאי אתיופיה – אנחנו במקום הראשון בסובלים מאלימות משטרתית

צגה מלקו:  כתוצאה מזה ב-2015 – במיוחד אחרי שהחייל דמאס פיקדה הוכה על ידי שוטרים, דמאס פיקדה הוכה על ידי שני שוטרים והייתה הפגנה

צגה מלקו:  בעקבות ההפגנה ראש הממשלה הקים ועדה, ועדה למיגור גזענות

צגה מלקו:  חברתי, מנכ"לית משרד המשפטים לשעבר אמי פלמור, הובילה את הוועדה, אני הייתי חברה בוועדה

צגה מלקו:  כמה המלצות הוגשו

צגה מלקו:  בהזדמנות זו אני רוצה להגיד: אמי, עשית עבודה נהדרת, עבודה טובה, אבל לצערנו, כל ההמלצות לא יושמו

צגה מלקו:  זה לא נגמר בזה

צגה מלקו:  גם מבקר המדינה הגיש את הדו"ח שלו, הדו"ח מדצמבר 2019 ועד דצמבר 2020, למשך שנה, והתוצאות – אין שום שינוי

צגה מלקו:       אם נתחיל לפרט, באמת מצבנו קשה מאוד

צגה מלקו:  קהילת יוצאי אתיופיה, מספרינו היום לפי הלשכה המרכזית לסטטיסטיקה 168,000, לא הרבה, מתוכם 92,000 נולדו בארץ

צגה מלקו:  עלייה צעירה מאוד, קהילה צעירה מאוד

צגה מלקו:  קל מאוד להשתלב בה כשהדור הצעיר ברובו נולד פה, אין לו את המכשול שעברתי אותו, שפה, תרבות ומנטליות, הוא ישראלי לכל דבר הדור של ילדיי

צגה מלקו:  אלימות משטרתית בקרב הקהילה מדוברת כל יום, כולם מדברים עליה, כתוצאה – הוועדה למיגור גזענות, הדו"ח הזה

צגה מלקו:  הינה אני יכולה להראות אותו, הדו"ח של אמי פלמור, ועדת פלמור שהיא הובילה ואני הייתי חברה בה

צגה מלקו:  מי שרוצה להשתמש בו יכול להשתמש בו

צגה מלקו:  הדו"ח פשוט שם במראה לא רק את משטרת ישראל, זו גזענות ממוסדת של הממסד כולו, אפשר לראות

צגה מלקו:       למה הצעתי את החוק עכשיו? מעבר למה שאמרתי, הדבר הזה חשוב מאוד בקהילה וניסיתי בעבר דרך פוליטיקאים שאולי יביאו הצעת חוק – לא צלח

צגה מלקו:  נכון, היו ניסיונות כדי לעזור לקהילה

צגה מלקו:  והיה ניסיון דרך בית הנשיא, חנינות – לא צלח

צגה מלקו:  זה היה בתקופה של נשיא המדינה לשעבר רובי ריבלין ושרת המשפטים איילת שקד ואחר כך גם הנשיא הנוכחי יצחק הרצוג

צגה מלקו:  כי הקהילה לא מאמינה במערכות, הקהילה לא מגישה בקשות לקבל חנינה

צגה מלקו:  אני שירתתי את הקהילה שלי במשך 34 שנים כשדרנית בקהילה, קבעתי ברדיו את סדר-היום של הקהילה, הקהילה דיברה על זה

צגה מלקו:  כשהקהילה לא פונה לקבל חנינה אז מלשכתו של הנשיא פנו אליי שאשכנע, גם ממשרד המשפטים, לשכנע את הקהילה שיגישו את הבקשה לחנינה

צגה מלקו:       בסוף, ב-2018 הגישו 140 משפחות בקשות חנינה לילדים שלהן, או הצעירים בעצמם

צגה מלקו:  רק 48 קיבלו תשובה חיובית

צגה מלקו:  זה מראה את אי-האמון שיש במערכות

צגה מלקו:  ולא פונים, הקהילה פוחדת לפנות, לא מאמינים

צגה מלקו:  לכן הכישלון של מתווה הנשיא דחף אותי להביא את זה בחקיקה, ראיתי אפשרות לתת הזדמנות לדור הצעיר

צגה מלקו:  הדור הצעיר, בגלל רישום פלילי שנפתח וקיים עד היום, לא יכול להתגייס לשירות צבאי, לא יכול גם להתקבל למקום עבודה כי צריך להביא תעודת יושר

צגה מלקו:       הפגנות שהיו – מי דיבר קודם? הפגנה לגיטימית, כלי לגיטימי במשטר דמוקרטי, הקהילה יצאה להפגין נגד אלימות משטרתית

צגה מלקו:  ההפגנות לא היו מסודרות, מאורגנות, הדור הצעיר יצא ספונטנית, אף אחד לא אירגן את ההפגנות האלה

צגה מלקו:  הפגנות שהיו מאורגנות – בתקופה של פרשת הדם וקודם, אבל ההפגנות שהיו כתוצאה מאלימות משטרתית – ספונטניות

צגה מלקו:  אני יכולה לתת דוגמאות

צגה מלקו:  ב-2015, אם לא היו מצלמות – דמאס פיקדה החייל היה נשאר בבית הכלא, המצלמות חשפו את זה; אם לא הייתה מצלמה – יעקב דגו, שהוכה על ידי העבריין טום אביב, היה נשאר בכלא

צגה מלקו:       אם לא היו מצלמות הרבה דברים היו מטשטשים

צגה מלקו:  תחשבו על זה, בכמה מקומות יש מצלמה? אין בכולם

צגה מלקו:  לכן הקהילה יצאה להפגין בצורה דמוקרטית, עם רישיון להפגנה, אבל פתחו להם תיקים

צגה מלקו:  אתם לא תאמינו, איך נפתחו רוב התיקים? לפני שהם יצאו להפגין

צגה מלקו:  בגלל שהדור הצעיר משתמש ברשתות החברתיות, מה שהם כתבו לפני ההפגנה, בפייסבוק, בוואטסאפ, לפי זה עקבו אחריהם ועצרו אותם ופתחו להם רישום פלילי, הם היו במעצר

צגה מלקו:       כשאני מסתכלת על הדור הצעיר שלנו, אם הוא לא יקבל הזדמנות, אם לא נתקן את העוול – הדור הצעיר שלא יכול להתגייס, שלא יכול להתקבל לעבודה, בסופו של דבר אי-האמון שיש לו יגבר והתוצאה תהיה בכייה לדורות

צגה מלקו:  לכן הצעתי את זה

צגה מלקו:  בהזדמנות זו אני רוצה להגיד תודה לשני שרים שתמכו בי

צגה מלקו:  שר המשפטים יריב לוין והשר לביטחון לאומי איתמר בן גביר תמכו בהצעת החוק שלי, והצעת החוק שלי עברה בקריאה טרומית

צגה מלקו:  כולם תמכו, אף אחד לא התנגד, כולם

צגה מלקו:  תסתכלו, ערבים, מפלגות ערביות וחרדים

צגה מלקו:  אלה שנמנעו – נמנעו, אבל אף אחד לא התנגד

צגה מלקו:  זה מראה שיש בזה צורך

טלי גוטליב: שיתביישו מי שנמנעו

צגה מלקו: נכון, אני לא מסכימה עם מי שנמנע, הם היו יכולים לתמוך

פנינה תמנו: רצו להתנגד

צגה מלקו: יש אפילו כאלה שאמרו לי בדיון עצמו, כשהצגתי את הצעת החוק: זה חוק גזעני, איך ליוצאי אתיופיה בלבד? זה חוק גזעני

צגה מלקו:  אני יכולה להגיד לכם שאתם יכולים לראות את זה, חוק גזעני

צגה מלקו:  אני אמרתי, בסופו של דבר אנחנו נהיה מואשמים גם בגזענות, לא רק שעוצרים אותנו פה

טלי גוטליב: גם מאשימים אותם

טלי גוטליב:  זה מה שנאמר במליאה, האשימו אותה במליאה שההצעה הזו היא גזענית

יצחק פינדרוס: טלי, תאמיני לי שגם לי יש הערות ביניים, תני לצגה לסיים

טלי גוטליב: לא, כי זה מה שהיה במליאה

צגה מלקו: נכון, במליאה

צגה מלקו:  אני לא מתביישת, מי שאמרה את זה היא חברת הכנסת בן ארי, היא עמדה ואמרה לי: צגה, זה חוק גזעני

צגה מלקו:  אני חושבת שמי שחושב שזה חוק גזעני לא חי בישראל

פנינה תמנו: בעולם, בעולם

צגה מלקו: אולי הוא חי בפלנטה אחרת

צגה מלקו:  באמת, זה מה שאני רוצה להגיד

צגה מלקו:  ראיתי שמתווה הנשיא לא עוזר, הקהילה לא מאמינה

צגה מלקו:  לכן יש מקום בדחיפות, אני מבקשת מכל אחד לתמוך בזה: א

צגה מלקו:  זו הזדמנות לדור הצעיר, ב

צגה מלקו:  זו גם הזדמנות למדינת ישראל ומוסדותיה

צגה מלקו:  אין אמון, אנחנו חייבים את זה, את הנושא הזה לא הקהילה בלבד צריכה גם המדינה צריכה את זה

צגה מלקו:       אני לא רוצה להגיד את זה, אולי זה יישמע יומרני מדי, אבל תסתכלו היום במלחמה הזאת – כמה יוצאי אתיופיה נלחמים? כמה נפלו במלחמה הזאת? כולם ילדים שלנו, כולם אחים שלנו, אבל כשמסתכלים ביחס למספר שלנו, כמה אנשים נפלו? אנחנו רואים את השירות הצבאי כזכות, לא כחובה חבר'ה, זכות לשרת את מדינת ישראל, המדינה שאבות אבותינו התפללו עליה 2,000 שנה ואנחנו זכינו לה

צגה מלקו:  והיום, בגלל שהשתתפו בהפגנה, בכלי דמוקרטי, פתחו להם תיק ורישום פלילי והם לא יכולים להתגייס

צגה מלקו:  תחשבו על זה אנשים, הדור הצעיר שעובר את זה, איך הוא ירגיש את זה? לא רק הילדים שלו, אחר כך גם הנכדים שלו, הפגיעה הזאת תעבור מדור לדור

צגה מלקו:   לכן אני מבקשת, יש את ההזדמנות הזאת לתמוך בהצעת החוק שלי ולמחוק את הרישום הפלילי וגם להפסיק את התהליך המשפטי שקיים עדיין בגלל ההפגנה הזאת

צגה מלקו:  לכן אני באמת מודה לכולכם שהגעתם

צגה מלקו:  יש המון אנשים שעובדים על זה יום ולילה, אבל אם זה לא יהיה בחוק לא נראה שום פתרון

צגה מלקו:  הקהילה גם לא תאמין, הקרע והכעס יעמיקו

יצחק פינדרוס: תודה רבה לך חברת הכנסת צגה

יצחק פינדרוס:  לפני שאתן גם לחברת הכנסת פנינה תמנו את זכות הדיבור, אני רוצה לומר משהו

יצחק פינדרוס:  זה קצת אירוני שאני מנהל את הוועדה הזאת, ממלא מקום יושב-ראש הוועדה

יצחק פינדרוס:  הוא אמר כאן קודם בדיון שהוא נפגש עם מכת"זית בפעם הראשונה בשנת 2015

יצחק פינדרוס:  אני כולי בן 52, נפגשתי עם אלימות משטרתית משנת 1978

יצחק פינדרוס:  אני לא חושב שעבר שבוע בלי שראיתי מכת"זית, קצת אחר כך, אז ראיתי יותר סוסים

יצחק פינדרוס:  לצערי הרב, זה נכון, המשטרה נוהגת בהפגנות מסוימות בדרך מסוימת ובהפגנות אחרות בדרך מסוימת

יצחק פינדרוס:  הייתי שואל סתם שאלה באוויר, כמה כתבי אישום הוגשו על מחאת קפלן וכמה על המחאה של האתיופים? אני מעריך שהמספר לא יהיה דומה, אני מעריך שלמחאת קפלן אין בכלל

יצחק פינדרוס:  אני מתאר לעצמי שאין בכלל, לא שיש, אין בכלל

יוסף עטאונה: ועל אירועי - - - בנגב, כמה הוגשו? - - -     

טלי גוטליב: עם כל הכבוד, אנחנו דנים פה בענייני האתיופים אל תיקחו את זה למקומות אחרים, מגיע להם שהוועדה הזאת תהיה בדיון הזה

יצחק פינדרוס: טלי

טלי גוטליב: אני רק אומרת, תנו את הכבוד לקהילה הזו

יצחק פינדרוס: אני אומר שכאתה משווה ואתה לוקח מספרים, אתה רואה שאין בכלל נתונים השוואתיים

יצחק פינדרוס:  זה נכון, יש מערכת שעובדת לא נכון

יצחק פינדרוס:  לבוא היום ושאנשי הקהילה הזאת יסבלו עד היום מההפגנות שהן בסופו של דבר לגיטימיות? כשיש לאוכלוסייה מסוימת תחושה מסוימת והיא יוצאת להפגין - - - גם בהפגנות הנכים שחסמו כבישים אף אחד לא הגיש כתבי אישום וכמו שאמרתי, גם בהפגנות אחרות – אולי זה מה שהדליק אותך, כשאמרתי הפגנות אחרות, זה בסדר גמור – וגם בדברים אחרים

יצחק פינדרוס:  אם אתה לוקח נתונים השוואתיים, זה לא קורה במערכות אחרות

יצחק פינדרוס:       והאלימות, אני נוכחתי אישית, ראיתי את זה בעיניי מאז שהייתי ילד בגיל 10

יצחק פינדרוס:  ראיתי את זה בעיניים

יצחק פינדרוס:  יש אוכלוסיות מסוימות שיש כללים ויש אוכלוסיות מסוימות של לֵית דִּין וְלֵית דַּיָּן והכל מותר והכול אפשרי ולא מפעילים דברים במשורה ולא מפעילים דברים בצורה  - - -      אתן את רשות הדיבור לחברת הכנסת פנינה

יצחק פינדרוס:  באמת, גם כמו חברת הכנסת צגה, שתיכן פעילות מאוד בנושאים האלה

יצחק פינדרוס:  בבקשה

פנינה תמנו:   תודה אדוני היושב-ראש

פנינה תמנו:  אחרי הדברים המטלטלים של המשפחות, וגיל שכל מילה שלך גם חדרה אל הלב, היו לנו שיחות בעניין הזה

פנינה תמנו:  אני רוצה לומר, יהודי אתיופיה הם יהודים גאים, גאים במדינתנו, גאים בעם שלנו, אנחנו אוהבי ארץ ישראל ועם ישראל וזה מה שמנחה אותנו

פנינה תמנו:  פעמים רבות שואלים אותי, איך זה מתחבר, המאבקים שלך באופן נחרץ בגזענות מול זה שאת כל כך ציונית? ואני אומר לכם, איך אמרה לי אימא שלי? ביום שאת תפסיקי לאהוב את הארץ ואת העם – הגזענות ניצחה אותך

פנינה תמנו:  ודווקא בשל אהבת הארץ ואהבת עם ישראל, אנחנו כקהילה נלחמים יחד

פנינה תמנו:  ואנחנו רואים פה את הקסים, כבוד הקסים, שבכל מחאה עמדו בראש, גם כאשר הקהל המבוגר, ההורים, לא יצאו

פנינה תמנו:  הם היו שם בדאגה, כרועים בראש המחנה

פנינה תמנו:       ואנחנו כאן לדרוש, לא חמלה ולא צדקה ולא שום דבר שבא ממקום של קיפוח, אלא באמת מתוך תיקון אמיתי שעם ישראל חייב לעשות

פנינה תמנו:  ואתה דיברת על כך, אדוני היושב-ראש, שאתה מכיר את זה מקרוב בהפגנות של החרדים

פנינה תמנו:  אני אספר, יש פרופיילינג בתוך הפגנות כשיש ריכוז

פנינה תמנו:  אבל המציאות של יהודי אתיופיה לאורך שנים ארוכות, עשרות שנים, הייתה מציאות כזאת שזה היה נוגע בהם בכל תחומי החיים, בטח במקומות המגורים

פנינה תמנו:  והמאבק הזה הוא מאבק ארוך שנים ומי שלא מבין מדוע ההבחנה של יהודי אתיופיה בעניין זה, מה גם שבעבר זה כבר נעשה עם מפגיני ההתנתקות, יש לזכור - - -      ועדיין, מי שלא מבין וצועק לנו במליאה – לי ולחברת הכנסת צגה מלקו – שאנחנו מפלות פה קהילות אחרות, הוא כנראה באמת לא רק מנותק מההווי הישראלי אלא ממה שקורה בעולם

פנינה תמנו:  ומתעלם מכל מחקר קיים וגם מציאות של שחורים שכן מאובחנים ותחת פרופיילינג וחווים גזענות ואפליה

פנינה תמנו:  אפרופו גיל, מה שאמרת וקשה לומר את זה, אבל למה אברה מנגיסטו לא היה הילד של כולם? למה הוא לא היה הילד של כולם? למה הוא לא הצליח לחדור ללב הקונצנזוס של החברה הישראלית? למה הקהילה היא זו שנאלצה בכל פעם להזדעק ולהוביל את הדבר הזה? כולנו מבינים מהי התשובה

פנינה תמנו:       ובכל זאת אני כן רוצה לומר, אדוני היושב-ראש – קודם כול, לברך אותך חברת הכנסת צגה מלקו

פנינה תמנו:  את צודקת, למרות כל המהלכים שנעשו וההירתמות לאחר דו"ח פלמור, דו"ח שבאמת יש רק מילים טובות לומר על מי שהובילה אותו, אמי פלמור כמנכ"לית לשעבר, וכל חברי הצוות, אווקה זנה ואנשים טובים מאוד שנמצאים פה – גם כמי שיזמה את הדו"ח הזה, אני באמת עקבתי ושמחתי מאוד – אני יכולה לומר שכל הניסיונות כשלו בשל משבר האמון

פנינה תמנו:  אבל מעבר למשבר האמון בשל מחסור ומיעוט פונים, צעירים שפונים

פנינה תמנו:  אגב, הם גם לא פונים מספיק למח"ש כי במח"ש מרבית התיקים נסגרו כמו שאנחנו יודעים

פנינה תמנו:       אבל אתה חייב לשמוע משהו, מה שהקפיץ אותי – והיו לי שיחות עם פרקליט המדינה ועם הנשיא ועם כולם – זה שהיו מעצרי מנע

פנינה תמנו:  אספר לכם שני סיפורים קצרים

פנינה תמנו:  סיפור אחד, רכזת ממרכז הארץ שמתקשרת אליי בשלהי מחאת 2015 שאותה אני הובלתי עם אחרים, ואומרת לי: טיק-טקו לי בבית שוטרים בגלל פוסט שהעליתי ואמרו לי שהם הולכים לעצור אותי והפחידו אותי

פנינה תמנו:  סיפור שני, הם הגדילו עם אישה נוספת בקרית מלאכי ועצרו אותה, אימא לשלושה ילדים, בגלל שהיא כתבה פוסט

יצחק פינדרוס: עכשיו אדבר על זה

יצחק פינדרוס:  רגע, אני לא רוצה לקטוע אותך אבל אני רק רוצה לספר לך

יצחק פינדרוס:  הייתי פה בדיון של שעה וחצי – דיון חסוי, אני לא אכנס לפירוט שלו אבל היועץ המשפטי לממשלה לא מרשה לפתוח בחקירה, לא, לא להזהיר, לפתוח בחקירה בגלל פוסט על טרור, על טרור

פנינה תמנו: לבוא ולעצור? אגיד לך משהו, בזמנו אמרתי להם שזה להתייחס אלינו ממש כאל מי שחשודים בטרור ונמצאים בשטחים ונמצאים בכלל מחוץ לישראל, ככה הייתה ההתנהגות ואני חושבת שזה דבר מביש

פנינה תמנו:  אז ביקשתי חקירה והם לא חקרו את הדבר הזה עד תום

פנינה תמנו:  אבל מה שאומר הוא שמן הצדק שכאשר פונים לשר המשפטים יריב לוין – ופניתי אליו לפני שמונה חודשים והוא אמר לי שהוא נתקל, אגב, בחומה בצורה מול הפקידות

פנינה תמנו:  ואני חושבת שהמהלך של צגה, כשאת מגישה את החוק הזה, וכשאני מגישה חוק נוסף שמכניס גם את 2015 וחבר הכנסת משה סולומון שמצא עכשיו בוועדת החוץ והביטחון ולא יכול להיות כאן, אני חושבת שזה המהלך הנכון, צריך להיות כאן תיקון

פנינה תמנו:  לדעתי, אתה תכין גם את החוק שלנו בשבוע הבא

פנינה תמנו:      ואני רוצה לסיים דווקא עם משהו רלוונטי עם פנים לעתיד

פנינה תמנו:  הפנים לעתיד זה שממשלת ישראל צריכה להתבייש לה שבזמן שהחיילים שלנו מחרפים נפשם – הקהילה הזאת, אנחנו חלק בלתי נפרד מעם ישראל

פנינה תמנו:  בכל זאת, צריך לראות את שיעור ההשתתפות וגם ההרוגים, קרוב ל-10%, 24 חיילים שנהרגו בקרב – הם הולכים לאחים שלהם ומוציאים אותם מהחוגים, מוציאים אותם מהתוכניות, עם קיצוץ של 15% בתוכניות של יהודי אתיופיה, שילוב יהודי אתיופיה

פנינה תמנו:       נמצא פה ראש מטה יישום ותפעול של התוכנית לשילוב יהודי אתיופיה ברמה הלאומית, אתם צריכים לעמוד על הרגליים האחוריות

פנינה תמנו:  יש לי שיחות עם משרד ראש הממשלה, דיברתי גם עם ראש הממשלה

פנינה תמנו:  ואתה חבר הכנסת פינדרוס, שאני יודעת כמה אתה פעיל בוועדת הכספים, כולל חברי חבר הכנסת משה סולומון – אנחנו לא ניתן לקיצוץ הזה לעבור, הם לא יבואו ויכניס את היד שלהם ליוצאי אתיופיה

פנינה תמנו:  מצד אחד הם יגידו כמה איכפת להם, ומצד שני מחר אנחנו נתמודד עם סיטואציה שהרבה מאוד ילדים שעוד לא – כן, יש לנו ילדים אינטליגנטיים

פנינה תמנו:  אבל ילדים שצריכים את התוכניות האלה והפרויקטים, דברים שמשלבים וגורמים לצמצום פערים, ימצאו את עצמם ברחוב

פנינה תמנו:  מה הם יגידו לכל החיילים שלנו בחזית?      ואני מצפה שהדבר הזה ייפתר במיידי

פנינה תמנו:  כי לנו, הדילמה הזאת, בתקופה הזאת שכולנו מדברים אחדות ואנחנו נמצאים במלחמה, לא נוח לנו ולא טוב לנו לדבר על דברים שהם מפרידים

פנינה תמנו:  לא טוב לנו עם זה

פנינה תמנו:  ובשביל למנוע את הדבר הזה חייבים לעצור את הקיצוץ הזה כי אין לנו רצון להוריד את המורל של החיילים שנמצאים בחזית

פנינה תמנו:  תודה רבה

יצחק פינדרוס: תודה רבה לך

יצחק פינדרוס:  טלי, את אמורה לדבר ויואב סגלוביץ', אבל מכיוון שמשה סולומון נכנס הלוך חזור מוועדת החוץ והביטחון - - -      

טלי גוטליב: גם אני, בגלל זה אני באה לומר שאנחנו יוצאים, יש לנו שם הצבעות היום

פנינה תמנו: גם אני תכף יוצאת כי יש לי דיון לנהל עם השרה מאי גולן

קריאות: - - -     

יואב סגלוביץ': היום מכינים לשנייה ושלישית את הארכת השירות של המילואימניקים

פנינה תמנו: טלי, העדפה מתקנת לאתיופים

משה סולומון: טלי, אין בעיה, יש לי כמה דקות

יצחק פינדרוס: ועדת החוץ והביטחון זה לא על זה, דרך אגב

יצחק פינדרוס:  אתה יכול להגיד את זה, זה לא על זה

יצחק פינדרוס:  הדיון הוא על משהו אחר, על כוח אדם וכספים, על כוח אדם בצה"ל

יואב סגלוביץ': לא, לא, הדיון בוועדת החוץ והביטחון זה קריאה שנייה ושלישית

פנינה תמנו: הוויכוח הזה יגמור את כל הדיון, הלאה

משה סולומון: עכשיו היה כוח אדם

פנינה תמנו: היה דיון כוח אדם על יוצאי אתיופיה? 

משה סולומון: לא, לא, בכלל, על תקציב הביטחון, חיילי מילואים וחיילי קבע וכן הלאה

משה סולומון:       לצערי, לא שמעתי את החלקים קודם לכניסתי אבל אם אנחנו מדברים כרגע על הצעת החוק שחברתי, חברת הכנסת צגה הציגה, גם אנוכי ואני מבין שגם חברת הכנסת פנינה, רואים בזה חשיבות גדולה מאוד מאוד

משה סולומון:  אנחנו חיים בתוך עמנו, בתוך הקהילה ובתוך מציאות מאתגרת מאוד מזה עשרות שנים

משה סולומון:  לא רגע אחד ולא שניים, מזה עשרות שנים

משה סולומון:  הצעת החוק מדברת כרגע על נקודת זמן מסוימת, 2019, אבל אנחנו מדברים על מציאות שבה יש רישום פלילי לצעירים יוצאי אתיופיה שנים רבות אחורה

משה סולומון:  אני חושב שזה מאז הגעתם לארץ, 40 שנה

פנינה תמנו: ספק יהודים, דם, הכול

משה סולומון: אלה עוד דברים שצריך להעלות

משה סולומון:  כרגע אני מדבר על פתיחת תיקים פליליים לצעירים יוצאי אתיופיה, זה נושא הדיון וזה נושא הדיון שדנים בו ביחס לחוק, בהכנה לקריאה ראשונה וזה חשוב מאוד

משה סולומון:  גם אנוכי מצטרף אליו ואני גם הגשתי הצעת חוק דומה יחד עם חברתי פנינה כי אנחנו רואים בזה חשיבות

משה סולומון:  אנחנו בסוף נציגים של הקהילה שלנו כאן בכנסת ישראל, נציגים של כלל ישראל ובתוך כך הקהילה

משה סולומון:  לכן הצעת החוק הזו חשובה מאוד מאוד

משה סולומון:  למה? היא מתקנת עוול ארוך שנים

משה סולומון:  ישנם צעירים יוצאי אתיופיה – אני איש חינוך, אני מכיר ופגשתי עשרות צעירים כאלה – שעל לא עוול בכפם, מהעובדה שהם יוצאי אתיופיה, מהעובדה שלצערי הרב, הם "שור מועד", נפתחים להם תיקים על ימין ועל שמאל

משה סולומון:  גם ביחס לשיטור יתר, גם ביחס למחאות והפגנות שהיו במרוצת השנים

טלי גוטליב: הם עצמם לא שור מועד, הקהילה האתיופית, חס וחלילה

טלי גוטליב:  אמרת שהם שור מועד, הם לא שור מועד

משה סולומון: אני אומר במירכאות

טלי גוטליב: כי שור מועד זה כאילו - - -     

משה סולומון:  אם מישהו אומר שטבעי שזה יקרה, אז כנראה שהם שור מועד, כן

טלי גוטליב: לא, חלילה

משה סולומון: ברור שבמינוח המשפטי הם לא שור מועד, בוודאי, אני רק אומר שהם נתפסים ככאלה

משה סולומון:  לכן יוצאי אתיופיה, אם ישנה איזושהי קטטה או איזושהי מחאה או איזשהו מציאות של הפרת סדר כזו או אחרת, מי שהם יוצאי אתיופיה – אנחנו יודעים להגיד  - - -     

פנינה תמנו: ילדים מקסימים שמערכת החינוך מוותרת עליהם ומוציאה אותם, משעה אותם

טלי גוטליב: לא דיברו על זה שיש 15% אחוזים ירידה בכל תקציב המדינה, חבר'ה

יצחק פינדרוס: תנו לו לדבר

יצחק פינדרוס:  רבותיי, תנו למשה סולומון לדבר

משה סולומון: אלה נושאים כללים שדיברתי עליהם

משה סולומון:  כרגע, לגופו של החוק עצמו, הצעת החוק הזו היא חשובה מאוד

משה סולומון:  אני מציע בתוך הצעת החוק הזו, להרחיב אותה, לא לכדי מצב שבו אנחנו מדברים על תאריך או על מחאה או על זמן מסוים

משה סולומון:  אנחנו יודעים להגיד שמייד מ-1996 – אני יודע להגיד, אני מניח שגם לפני כן – מ-1996, מפרשת הדם, משם כבר יש לנו סוגיות כאלה של שיטור יתר ושל פתיחת תיקים

משה סולומון:  אגב, גם במקומות שהתיקים נסגרו, העילות שנסגרו בהן עדיין משאירים איזשהו כתם פלילי

משה סולומון:  לכן כדאי מאוד שהדבר הזה יתוקן ואני מציע שנתייחס בהצעת החוק הזאת גם לזה

צגה מלקו: ב-1996, בהפגנה של פרשת הדם, לאף אחד לא נפתח תיק

צגה מלקו:  חבר הכנסת לשעבר שלמה מולה, יושב כאן, אנחנו היינו בין המארגנים

משה סולומון: אני מעדכן אותך שנפתחו תיקים ועוד איך, זה ידוע, זה כתוב, אנחנו גם מכירים את המספרים

משה סולומון:  אין לי אותם מולי כרגע, אבל אני בהחלט יודע להגיד שאולי הם היו נמוכים יותר, יכול להיות, אבל מאז אנחנו נרדפים בהקשר הזה

משה סולומון:  זו נקודה אחת שאני מציע

משה סולומון:       דבר שני, גם אם הדבר הזה לא מתאפשר מאיזשהן סיבות חוקיות כאלה ואחרות, אני חושב שנכון גם בעת הזאת

משה סולומון:  ב-2015 היו מחאות, מ-2015 ועד היום ישנן כל מיני מציאויות של שיטור יתר, של מגע בין שוטר ויוצאי אתיופיה

משה סולומון:  זה תמיד מסתיים באיזושהי תצורה, בחלק גדול, בתיק פלילי

משה סולומון:  ולכן אני מציע שהחוק הזה יתייחס גם אליהם, כלומר, לא רק לנקודות זמן

טלי גוטליב: זאת הרחבה גדולה מדי

משה סולומון: אני שוב אומר, אני מציע שכאן נדון בסוגיות האלה בתוך הוועדה, לראות באיזה אופן אפשר להרחיב

משה סולומון:  אבל זה לא יכול להיות נקודתית, לזמן מסוים

צגה מלקו: בעצם אתה מתנגד לתיק של 2020, ו-2019?      

משה סולומון: לא, לא, אני לא מתנגד

טלי גוטליב: לא הוא רוצה להרחיב גם לתקופות קודמות

משה סולומון: אני רוצה להרחיב, להוסיף על זה

משה סולומון:  כלומר, לא לעשות את זה רק מ-2019 אלא להוסיף על העניין הזה

משה סולומון:  אני יודע שהיו ב-2015, אני יודע שבין לבין היו

צגה מלקו: היו

צגה מלקו:  לא, רגע

טלי גוטליב: אי-אפשר, זה גורף מדי

טלי גוטליב:  אם אתה תבקש להוסיף אז אנחנו לא נצליח להעביר את החוק הזה, כי גם כך זה חוק מורחב 

יצחק פינדרוס: טלי, אבל לא נצליח לדבר אם כולם ידברו ביחד

יצחק פינדרוס:  את הולכת לדבר, אני רוצה לתת לך את זכות הדיבור

טלי גוטליב: סליחה, משה

צגה מלקו: לא, לא, אדוני היושב-ראש, זה נושא חשוב

צגה מלקו:  אגיד לך למה אני אומרת את זה

יצחק פינדרוס: בסדר, אבל לתת לאנשים להשלים משפט ואחר כך אנחנו נדבר פה, ניתן לכולם לדבר

משה סולומון: אני רק אומר, הדברים שאני אומר כאן זה גם בדיקות שעשיתי, גם המציאות שאנחנו מכירים

משה סולומון:  כולנו פה, במיוחד יוצאי אתיופיה, מכירים את זה

משה סולומון:  ייתכן והדבר הזה לא יתאפשר מכל מיני סיבות, כאלה ואחרות, אבל אני מניח אותו כאן כרגע

משה סולומון:  אנחנו בוועדה, אנחנו לא במליאה, בוועדה אנחנו רוצים לדון כדי להכין את החוק הזה לקריאה ראשונה

משה סולומון:  לכן אני מניח כאן כל מיני בולטים וסעיפים, כדי שנוכל לראות את כל היריעה ולא רק נקודה מסוימת, כי אז אנחנו נגלה דברים אחרים לחלוטין

משה סולומון:       צריך לקבוע בתוך החוק הזה מנגנון של פיקוח ובקרה ואיך אנחנו מייצרים מצב שבו החוק הזה לא יהיה עוד איזה חוק שאין בו אכיפה ואין בו שום דבר

משה סולומון:  זה צריך להיות מנגנון שמשטרת ישראל מחויבת אליו, מנגנון שכל איש ציבור שעוצר יוצאי אתיופיה מחויב אליו

משה סולומון:  וצריך לראות איך הדבר הזה אכן משמעותי

משה סולומון:  כמובן שצריך גם לקבוע מי השר האחראי, באיזה אופן זה נבדק

משה סולומון:  אני מניח שפה זה ביטחון פנים או ביטחון לאומי, אבל צריך לבחון את הדבר הזה

משה סולומון:       הנקודה האחרונה שלי, אני מצר על החוק הזה, זה לא חוק טוב

משה סולומון:  הוא מה שנקרא, מתוך מציאות של עוול שנעשה

משה סולומון:  אנחנו מחויבים אליו כי אנחנו רוצים לתקן

משה סולומון:  גם במקומות שבהם אנשים צעירים לוקחים איזשהו סיוע משפטי ולוקחים עורכי דין ועושים תהליך של הגנה על התיקים שלהם, גם שם אנחנו מבינים שזה נגרר לאורך הרבה זמן

משה סולומון:  ומי שאין לו נשאר עם כתב האישום הזה, נשאר עם התיק הזה, וזה משפיע על כל אורחות חייו

משה סולומון:  אנשים שהיו בני 15-16 ועכשיו מנסים ורוצים לפתוח דרך חדשה, לא מצליחים

משה סולומון:  ולכן החוק הזה, מצד אחד אני מצר עליו, מצד שני הוא מחויב המציאות כדי שנוכל לתקן עוול

משה סולומון:  לצערנו הרב, בקרב יוצאי אתיופיה זה נוכח יותר, גם בגלל צבע העור, גם בגלל שיטור היתר שאנחנו חווים

משה סולומון:  ולכן התיקון הזה מחויב ואני מקווה שזה יעבור קריאה ראשונה, שנייה ושלישית וייכנס לספר החוקים של מדינת ישראל

משה סולומון:  תודה

יצחק פינדרוס: תודה רבה

יצחק פינדרוס:  חברת הכנסת טלי גוטליב, בבקשה

טלי גוטליב: שלום לכם, שלום לקהילה, הדיון הוא בעניינכם

טלי גוטליב:  אני חייבת לומר לכם שהתלבטתי קשות לפני שהצטרפתי ליוזמת החוק, התלבטתי כי חשבתי שלנשיא המדינה יש סמכות ליזום חנינה גורפת

טלי גוטליב:  חשבתי שזה צריך להיות הפתרון הנכון, לאסוף את כל התיקים, לבדוק עניינית כל תיק – לאיזה תיק מגיעה חנינה ומחיקה מוחלטת ולאיזה לא

טלי גוטליב:  אבל לא ראיתי שהנשיא עשה סמכות ולדעתי הוא לא מוגבל בסמכותו בהקשר הזה בחוק-יסוד: נשיא המדינה, סעיף 11

טלי גוטליב:  לא ראיתי מגבלה שהחנינה היא רק בבקשה של פונה

טלי גוטליב:  אבל מכיוון שזה לא נעשה, לא יכולתי לחיות בשלום עם העובדה שיש הרשעות שלא נמחקות, לא מתיישנות

טלי גוטליב:  הרשעות שגם אם הן היו בדין, עדיין הכתם לא הוגן כי הנסיבות של מחאות 2019 – כל מי שראה וכל מי שצפה – זה צורב, זה צורב בבשר, זה מעליב

טלי גוטליב:  קשה מאוד לראות את זה ולכן הצטרפתי לחוק

טלי גוטליב:      ואני אומרת, יש לי כמה קשיים עם הנוסח שלה

טלי גוטליב:  אנחנו לא דנים עכשיו בנוסח, אנחנו דנים רגע ברעיון, כי אומרים האומרים – אני פשוט כבר רוצה לענות למתנגדים, אני לא יכולה לסבול את העובדה שמישהו חושב שהחוק הזה הוא גזעני

טלי גוטליב:  לא יעלה על הדעת שנתייחס לקבוצה שהיא קבוצת מיעוט שספגה יחס מאוד מאוד פוגעני בהפגנות, ובהפגנת 2019 בפרט, ועוד נאמר שאם אנחנו רוצים לפתור להם את הבעיה והמדינה צריכה לתת מענה לעוול, אז אנחנו נקרא לחוק הזה חוק גזעני, בכל הכבוד

טלי גוטליב:       לו יכולתי להימנע מהחוק הזה ולעשות פתרון אחר, כמו שאת הצעת הגברת פלמור – אני חושבת שהדו"ח שלך גם קרא לבעיה בשמה וגם שיקף את כל מהלך העניינים, אני באמת חושבת שבאחריות וגם באומץ

טלי גוטליב:  גם לא קל להתייחס לשיטור כשיטור, לא קל להעביר ביקורת על המשטרה

טלי גוטליב:  והדו"ח הזה היה דו"ח שאם הוא היה מיושם, אני חושבת שהיינו במקום אחר

טלי גוטליב:       ופה אני מתכתבת עם מה שאמרה צגה, לקהילה האתיופית יש פה קושי של אמון במערכת, נקודה

טלי גוטליב:  זה מתחיל במעצרים, זה עובר דרך קלות השיפוט המהיר בכתבי אישום ובקשות למעצר עד תום הליכים

טלי גוטליב:  הקושי להשתחרר, הקושי למצוא חלופה, ואם אדם לא משתחרר אז הסיכוי שלו לסיים הליך ללא הרשעה הוא נמוך ממילא, או הסיכוי שלו לקבל הרשעה ולקבל עונש שהוא עונש חמור גם כן, כי המעורבות של שירות המבחן – האמון במערכות המדינה הוא אמון מוגבל מאוד ולכן הצורך כאן בחוק

טלי גוטליב:  הצורך בחוק מתכתב עם קשיים אחרים שהם נגזרת של הליכים פליליים, חוסר הבנה והכרה את הליך הטרום כתב אישום, של פניות לבקשות סגירת תיקים ואם בכלל

טלי גוטליב:       ונודה על האמת, כל מי שפליליסט כאן, הסיכוי לסגור תיק תקיפת שוטרים הוא סיכוי נמוך מהסיבה הפשוטה שפרקליט או תובע מתקשה מאוד לקבוע ממצאי מהימנות של: אני לא מאמין לשוטר, אני מאמין לחשוד ואני סוגר את התיק

טלי גוטליב:  כי אם לא האמנת לשוטר מישהו צריך לתת על זה את הדין במח"ש, יש פה שוטר שאולי הדו"ח שלו לא מספיק טוב, אולי הוא יותר מדי מעוגל

טלי גוטליב:  זאת קביעה קשה מדי, המערכת לא מסוגלת לקבוע את הקביעות האלה

טלי גוטליב:  בגלל זה ההרשעות בתיקי תקיפת שוטרים כשהנאשמים הם אתיופים זה כמעט 100% הרשעות, כי גם אם התיק הוא קשה וחלש, גומרים את התיק בקונסטלציה של עסקת טיעון של הכשלת שוטר במילוי תפקידו

טלי גוטליב:  הופכים את התיק לאיזה תיק קטן כזה, עם איזו עבירה פחותה בחומרה וככה אנחנו מביאים את התיק לעסקת טיעון בעבירות הללו כדי לא לסגור את התיק כי יש קושי בסגירת התיק – יש קושי מלכתחילה

טלי גוטליב:       אני לא מוכנה לקבל את זה שעל שנת 2019, על המחאות החשובות הללו שהיו וכמות כתבי האישום, שהכתם יהיה כתם גדול מדי

טלי גוטליב:  ואגיד לכם למה אתם צריכים לחיות בשלום עם הצעת החוק, עם התיקונים שנעשה

טלי גוטליב:  קודם כול, נזכיר שרוב העבירות הן עבירות עוון שממילא ההתיישנות היא חמש שנים ולכן כשאנחנו מתכתבים עם כל הרעיונות הפליליים הגדולים, ממילא זה עומד במבחן ההתיישנות

טלי גוטליב:  איך שלא נסתכל על זה, העבירות ב-2019, אם הן בגדר עבירת עוון אז אנחנו על גבול ההתיישנות, אפשר גם לחיות מהותית בשלום עם העבירות הללו

טלי גוטליב:       אני אומרת יותר מזה, היו ניסיונות לפני החוק הזה, ניסיונות שלא צלחו

טלי גוטליב:  הדו"ח שלך אמי, שהיה דו"ח עמוק שהממשלה ניסתה ליישם אותו כמה וכמה פעמים

טלי גוטליב:  אני אומרת באמת, דו"ח שהתייחס גם להתיישנות, גם לסמכות כזו, גם איך מגישים ומה עושים

טלי גוטליב:  זה לא שזה לא יושם כי את לא רצית שזה ייושם, היו דברים, היו דברים

אמי פלמור: - - -     

טלי גוטליב: אני גם לא פונה אליך אישית, חס וחלילה, כי זה לא שם

טלי גוטליב:  בדיוק, אני פשוט אומרת שהדו"ח הוא דו"ח, הדו"ח הוא מעשה מנהלי, יש לו אמירה וצריך להתייחס לזה

טלי גוטליב:  לכן אני מתייחסת בהקשר הזה

טלי גוטליב:  חשבתי לעצמי שעם השנים נראה יחס אחר

טלי גוטליב:  קודם כול, אני חייבת לומר שגם מדו"חות של מבקר המדינה, ברוך השם, עם השנים יש יחס אחר ויש לפחות הכרה בבעיה הזו

טלי גוטליב:  אני פה כי אנחנו רוצים לתת מענה לשנת 2019

טלי גוטליב:  ולא, זה לא דומה להפגנות מחאה של השמאל, ממש לא דומה

טלי גוטליב:  ועם כל הכבוד, כמו שיש אכיפת יתר על הקהילה האתיופית וגם על חרדים, יש גם אי-אכיפה מספיקה, בכל הכבוד, בהפגנות השמאל ובחסימת כבישים והכל מהכול

טלי גוטליב:  אני לא פותרת את כל הבעיות בעולם, זה משהו ספציפי מאוד שאותו אנחנו רוצים לפתור למען כבודם

יצחק פינדרוס: טלי, אולי הצד השני יכניס לחוק גם את הפגנות השמאל

טלי גוטליב: לא, ממש לא

יצחק פינדרוס: לא היה שם אפילו נאשם אחד

משה סולומון: רגע

משה סולומון:  אני שואל, למה אנחנו לא יכולים להרחיב את זה אם אנחנו רוצים?     

יצחק פינדרוס: להרחיב את זה גם להפגנות השמאל ואין לך בעיה

משה סולומון: לא, לא התכוונתי לשמאל

יצחק פינדרוס: אף אחד גם לא יתנגד, אפילו אין שם אף נאשם

טלי גוטליב: אני לא צוחקת

טלי גוטליב:  רגע, אני לא מסכימה, אין לי חוש הומור כשזה נוגע לחקיקה

טלי גוטליב:  אין לי חוש הומר בכלל אבל בפרט בנוגע לחקיקה

יצחק פינדרוס: לי יש חוש הומור כשמדברים איתי על אלימות משטרתית ואומרים לי זו לא גזענות, החוק הזה הוא הגזענות

יצחק פינדרוס:  כן, יש לי הרבה חוש הומור

טלי גוטליב: אני רוצה רגע להבהיר לך, אדוני היושב-ראש, לשאלתך

טלי גוטליב:  החוק הזה החוק שפותר בעיה ספציפית

טלי גוטליב:  בכְּלָלֵי חקיקה אנחנו בדרך כלל לא אוהבים חקיקה שיש לה התייחסות לקבוצה מסוימת, זה לא עומד בקריטריונים של חקיקה

טלי גוטליב:  אם היינו יכולים להימנע מהחוק הזה הייתי מעדיפה לפתור את זה באופן אחר

טלי גוטליב:  הייתי מעדיפה – אני אומרת לכם בפה מלא – שהנשיא יעשה שימוש בסמכותו, יקבל את כל רשימת התיקים ופשוט יחון אותם

טלי גוטליב:  זה הפתרון הטוב ביותר, עשינו את זה בהתנתקות אני חושבת

טלי גוטליב:  אבל בהתנתקות, אני רק אומרת - - -     

שלמה מולה: זה היה בחקיקה, אם אני לא טועה

טלי גוטליב: רגע

טלי גוטליב:  אני אומרת שאני עשיתי, בתור סנגורית, עם פניות רבות שכולן התקבלו

טלי גוטליב:  משרד המשפטים, מחלקת חנינות קיבלה באופן גורף, נתנה המלצות וכך זה נפתר

טלי גוטליב:  הייתי מעדיפה אבל אין לי ברירה, אני לא יכולה להישאר עם מאורעות 2019 כפי שהם

טלי גוטליב:  ולכן אני חתומה על החוק הזה

טלי גוטליב:  אני חתומה על החוק הזה לא כי הוא פותר את כל הבעיות, ולא כי הוא פותר את כל מי שסובל מאלימות משטרתית, יש עוד קבוצות שסובלות ומצד שני, יש גם קבוצות שסובלות פחות, יש הכול מהכול

טלי גוטליב:  אני לא דנה בזה, הדיון הזה לא דן באפליה בהפגנות שמאל או הפגנות ימין או יחס שיטור בהפגנות שמאל או ימין

טלי גוטליב:  לא, אני דנה בכך שב-2019 הייתה תקופה קשה מאוד, של פגיעה קשה מאוד עם הרבה מאוד כתבי אישום והרשעות רבות, עם כתם גדול שנגרר לתמיד

טלי גוטליב:       אגב צגה, החוק הזה לדוגמה, לא מתייחס לזה שאם אדם ריצה מאסר בפועל אז לא ימחקו לו את ההרשעה

טלי גוטליב:  גם בזה אני תוהה

טלי גוטליב:  אני רק אומרת אני לא יודעת, לא כל אדם שקיבל מאסר ההרשעה הייתה ודאית, אבל אי-אפשר להתערב בזה ולכן צמצמת את זה

טלי גוטליב:  אבל זה גם משהו שצריך להשאיר בצריך עיון

טלי גוטליב:       לכן אני אומרת, בסופו של סיכום ובתחילת ההתחלות של החוק הזה, בקלאסי של הקלאסי זה חוק ספציפי שמתייחס לתקופה ספציפית ולקבוצה ספציפית

טלי גוטליב:  אבל בשים לב לכאב, להשלכות של זה, ובשים לב לחובתנו כמדינה לעשות ככל שאנחנו יכולים לאיחוי, לתחושה טובה לקבוצה שהיא קבוצה שעברה קשיים פה בתוך המדינה, לפעמים אנחנו צריכים לחרוג מכללי החקיקה הרגילים וכן להעלות את החוק הזה

טלי גוטליב:  יכול להיות שנצטרך לחוקק עוד חוקים, אני לא יודעת את זה

טלי גוטליב:  אני חותמת על זה בפה מלא, אני חלק מהיוזמים של זה

טלי גוטליב:  כפי שאמרתי, לא בלי היסוס אבל מתוך מחשבה ואחריות לקהילה האתיופית, לכבודכם שלכם

טלי גוטליב:       ואני רק אומרת במענה אחד לפנינה שדיברה, היא לא נמצאת כאן אבל היא דיברה על התקציב

טלי גוטליב:  זה לא אישי, חס וחלילה, קיצוץ התקציב

טלי גוטליב:  אנחנו במלחמה, נאלצנו להגדיל את הגירעון על כל ההשלכות של הגדלת גירעון

טלי גוטליב:  אם מישהו לא מבין בדבר הזה, נאלצנו לגייס תקציבים בצורה מורכבת מאוד, להשתמש בכל הרזרבות שקיימות למדינת ישראל

טלי גוטליב:  כי לפני הכול, לפני כל קבוצה במדינה, עומדים המילואימניקים, צווי ה-8 שאנחנו מאריכים לתקופות בלתי נתפסות בוועדת החוץ והביטחון, לימי לחימה ארוכים שעוד נכונים למדינת ישראל לעוד שלושה-ארבעה חודשים קדימה בלחימה עצמה

טלי גוטליב:  בכל הכבוד

טלי גוטליב:  הקיצוץ הוא לא רק בזה, הוא בתוכניות חינוך רבות ובתחומים רבים, באופן כמעט רוחבי בתוך ספר התקציב

טלי גוטליב:       עם כל הכאב שבדבר, ההקטנה של התקציב – איך אני אומרת? הכסף לא צומח על העצים, גם כשזה הכיס העמוק של מדינת ישראל צריכה להיות לנו אחריות כדי שלא להגדיל את הגירעון בצורה בלתי אחראית

טלי גוטליב:  ישראל היא כלכלה חזקה וחייבת לחזור להיות כלכלה חזקה, כולם נכנסים מתחת לאלונקה

טלי גוטליב:  לא נדבר על זה שאני נגד העלאת המע"מ, זה משהו אחר וזה לא הדיון

יצחק פינדרוס: תודה רבה

משה סולומון: למילותיך, אני אומר – עדיין, אנחנו עוסקים, גם אני עוסק, בדבר הזה כדי לראות שהקיצוץ הזה לא יהיה רוחבי ועמוק כמו שזה נעשה במקומות אחרים, כי אנחנו יודעים להגיד שתוכניות ליוצאי אתיופיה לא יתקיימו

יצחק פינדרוס: חבר הכנסת סולומון, אני רוצה להתקדם בדיון הזה

יצחק פינדרוס:  עברנו לנושא אחר, עוד נדבר על זה בוועדת הכספים

טלי גוטליב: אני רק מבקשת לומר לסיום, השם ייקום דמם של כל חיילנו מכל קבוצה שהיא, מכל קצות הקשת

טלי גוטליב:  אני לפחות, לא נוהגת לעשות חיתוך של מהיכן מגיעים נופלינו, נופלינו הקדושים והגיבורים

טלי גוטליב:  כולם מגיעים ממשפחות ערכיות וטובות, אוהבי ארץ, מהאנשים שמבינים שאנחנו במלחמת קיום, אנשים שנתנו ומסרו את נפשם

טלי גוטליב:  אם הם מסרו את נפשם אז אנחנו מחויבים לעשות כל מה שאנחנו יכולים עבור החברה הישראלית, עבור חוסנה של החברה הישראלית ועבור, בעזרת השם, השבת הביטחון והגאווה הלאומית לכולנו

יצחק פינדרוס: תודה רבה

יצחק פינדרוס:  חבר הכנסת יואב סגלוביץ' ומיד אחריו אמי פלמור, שהזכירו אותה

טלי גוטליב: אני מתנצלת מראש שאני יוצאת, כי אנחנו בהצבעות היום בוועדת החוץ והביטחון

יצחק פינדרוס: חבר הכנסת יואב סגלוביץ', בבקשה

יואב סגלוביץ': אני לא יכול שלא להתייחס לעניין של התקציב פה

יואב סגלוביץ':  הציבור יכול להתבלבל ולחשוב שבאמת היו חייבים לקצץ 15% דווקא בתוכניות החומש

יואב סגלוביץ':  התשובה היא לא, יש מקומות אחרים שיכלו לקצץ בהם

יואב סגלוביץ':  בוועדת הכספים ידברו בהן, בוודאי ובוודאי לא ביום הזה

יואב סגלוביץ':  עכשיו אני לא ארוץ, אשאר פה כשמדברים על הארכת שירות המילואים בזמן שאחרים בכלל לא מתגייסים ובזמן שתקציבים עוברים למשרדים מיותרים, כל זה קורה כאן ועכשיו

יואב סגלוביץ':  ומקצצים גם בהקשר הזה ויש קשר 

יואב סגלוביץ':      לעצם העניין, אני לא אוהב את החוק הזה

יואב סגלוביץ':  אגיד דבר פשוט מאוד, המצב לא טוב

יואב סגלוביץ':  הרי אין פה שאלה אם יש פה בעיות של שיטור יתר, התשובה היא כן; האם יש בעיה בהקשרים של קבוצות מסוימות? התשובה היא כן; האם היא חריפה יותר בהקשרים של יהודי אתיופיה, יוצאי אתיופיה אזרחי ישראל? התשובה היא כן; האם זה החוק הנכון? התשובה היא חד-משמעית לא, ואגיד מדוע

יואב סגלוביץ':  מעצם הטעמים שאני אומר – רגע, אני יודע שלא תסכימו איתי אבל חשוב לי שתקשיבו לי

קריאה: בסדר גמור

יואב סגלוביץ': צגה העלתה פה נושא שהוא חשוב מאוד, גם בדיונים הקודמים, וזו הפנייה של האדם עצמו בבקשה למחיקת רישום, שלא הייתה פנייה כזאת בגלל היעדר אמון

יואב סגלוביץ':  צגה, גם בחוק הזה, בחוק הזה שאתם מביאים פה הבן-אדם צריך לפנות

יואב סגלוביץ':  זה לא משהו כוללני, אין פה התארגנות של המדינה

יואב סגלוביץ':  אם אומרים לי, ופה אני מסכים עם חברת הכנסת גוטליב, שיש X אירועים – דרך אגב, זה 2019, גם מעניין לדעת מה הסטטיסטיקה

יואב סגלוביץ':  אני לא יודע מה הסטטיסטיקה, כמה באמת עדיין פתוחים

יואב סגלוביץ':  אבל צריך להיות משהו אקטיבי שמדינה עושה, זה לא משהו אקטיבי זה משהו שאזרח, לצורך העניין, צריך לפנות

יואב סגלוביץ':  ולכן, במובן הזה החוק הזה לא נותן פתרון לבעיה שהעלית בדברי הפתיחה שלך

צגה מלקו: 	בוודאי שהוא נותן

טלי גוטליב: אם הוא פונה זה חייב להתקבל

יצחק פינדרוס: תני לו להציג

יצחק פינדרוס:  הוא אמר מראש שלא כולם - - - חיכיתי לשמוע דברים שאנחנו לא מסכימים, זה בסדר גמור

יואב סגלוביץ': קראתי את החוק, החוק מחייב פנייה אקטיבית, אותה פנייה אקטיבית שלא נעשתה גם בכל המודלים הקודמים

יואב סגלוביץ':  ולכן אם רצינו לתקן משהו – לא תיקנו בחוק הזה

יואב סגלוביץ':  הוא גם לא יתקן בחוק הזה ואני נגד חוקים הצהרתיים, ברמה העקרונית, בכנסת

יואב סגלוביץ':  זה נהוג, חוקים הצהרתיים

יצחק פינדרוס: יכול להיות שנצטרך לתקן את זה, שהם לא יצטרכו לפנות

יצחק פינדרוס:  יכול להיות שנצטרך לתקן את זה שלא יצטרכו לפנות

טלי גוטליב: השאלה אם יש לך  - - - ותיקים - - - זו הבעיה, שאין

יואב סגלוביץ': אני בעד, מאוד, עבודה אקטיבית מול אירועים

יואב סגלוביץ':  אני לא יודע ואני לא בקיא מספיק, ונשמע עוד מעט, מה נעשה מאז באותו - - - גם נשיא המדינה

צגה מלקו: מה אתה מציע? אחרי שילדים שפתחו להם תיקים לא יכלו להתגייס, לא יכלו לעבוד

יצחק פינדרוס: תני לו

יואב סגלוביץ': צגה, קודם כול, הדיון הוא על החוק הזה והחוק הזה הוא חוק לא טוב שלא ישיג את המטרה

יואב סגלוביץ':  נתחיל בזה

יואב סגלוביץ':  מה אני מציע או מה אני חושב שנכון לעשות? אני פשוט לא מכיר מספיק בשביל לתת עצות על דברים שעוד לא שמעתי מה נעשה בעניינם, אבל אם יש X מקרים – היום אני לא במצב שאני יכול לבדוק אותם, אני לא עובד מדינה היום, אני פוליטיקאי – אני מניח שבבדיקה פרטנית של הדברים מוצאים פתרונות טובים יותר מהדברים הכוללים שלא מגיעים לפתרון

יואב סגלוביץ':  אני לא יודע מה נעשה, אני יודע שאפשר לעשות את זה

יואב סגלוביץ':       אני לא בטוח שמה שחברת הכנסת גוטליב הציעה הוא אפשרי, אני כן חושב שאפשר לקחת – מדובר פה על 2019 שזו גם בעיה בפני עצמה, כי אם מדברים פה על שיטור יתר הוא לא נגמר ב-2019

יואב סגלוביץ':  כלומר, אני אומר פה משהו שהוא כללי, בשיטור יתר, על מנת שהוא לא יקרה צריך בקרת יתר

יואב סגלוביץ':  וכל מנגנוני הבקרה בהקשר של שיטור יתר, גם אותם היום אני לא מספיק בקיא לומר, אבל אתה חייב לייצר בקרת יתר שהיא מעבר לאירוע ספציפי

יואב סגלוביץ':  הרי מדברים פה על משהו צופה פני עתיד ולא רק תיקון עוול בעבר

יואב סגלוביץ':  ושמענו חברי כנסת נוספים שאומרים שצריך להוסיף את 2015 וכו'

יואב סגלוביץ':  זה לא יקרה, אני אומר לכם, זה לא יקרה כי זה לא יכול לקרות

יואב סגלוביץ':  גם אי-אפשר להרחיב, בזה אני גם מסכים עם חברת הכנסת גוטליב בהקשרים האלה

יואב סגלוביץ':       אם הכוונה היא רק לשנת 2019, נראה את המספרים, אם יש לתקן שם עוולות – ב-2019, אני נכנס למה שאת אומרת – נראה איך מתקנים אותם

יואב סגלוביץ':  אני חושב שהמספרים לא כאלה גדולים נכון להיום

יואב סגלוביץ':  אני לא חושב שהם כאלה גדולים נכון להיום ואני חושב – אני מציע הצעה, אין לי דרך אחרת – אני חושב שזה אפשרי לפתרון אם רוצים לפתור את זה

יואב סגלוביץ':  אני לא יודע מה נעשה, נשמע אחר כך מנציגי בית הנשיא וממי שהתעסק עם זה

טלי גוטליב: אולי חבר הכנסת צודק, צריך רשימה של התיקים, כל התיקים שהיו

יואב סגלוביץ':  אבל הצעת החוק הזו, גם אם היא נכונה ברמת התחושה שצריך לעשות תיקון לעוול, היא לא תתקן דבר, שום דבר היא לא תתקן

יואב סגלוביץ':  מצד שני, היא כן תהרוס כי אסור ללכת –  לטעמי לפחות, אם יש בעיה שצריך לתקן אז צריך לתקן אותה ולא צריך להמציא את הגלגל, לא צריך להפוך את התקלה לאידיאולוגיה, צריך לטפל

יואב סגלוביץ':  אני אומר, באופן אישי אעשה את כל מה שאני יכול לסייע לפתור בעיה אבל לא דרך החוק הזה, החוק הזה הוא חוק גרוע

יואב סגלוביץ':  גם אם הוא יושב טוב בבטן לאנשים הוא חוק גרוע וצריך להגיד את זה, הוא חוק גרוע שאסור להצביע לו בצורה הזאת

יצחק פינדרוס: תודה רבה לך חבר הכנסת יואב סגלוביץ'

יצחק פינדרוס:  אתן לאמי פלמור להגיב

טלי גוטליב: יש לי שאלה, שאלה שתרשום לפרוטוקול

טלי גוטליב:  האם אנחנו יכולים לקבל רשימה, אם יש דבר כזה פילוח ברישום משטרתי, של כל התיקים שהוגשו?     

אמי פלמור: זה גם מה שאני רוצה, אני רוצה רגע בדיוק לזה

יצחק פינדרוס: טוב, נגיע לזה, רגע

יצחק פינדרוס:  יואב, אמרת משהו שאני חושב שהוא אם כל בעיות הדמוקרטיה הישראלית, המשפט שאמרת

יצחק פינדרוס:  אמרת אני היום לא במערכת, נושא שיטור היתר – אין לי דרך לבדוק אותו

יואב סגלוביץ': לא, לא, זה לא מה שאמרתי, אני לא יודע את הפרטים כדי לתת תשובה בטוחה

יצחק פינדרוס: אמרת ואמרת אין לי גם דרך בגלל שאני לא במערכת

יצחק פינדרוס:  זאת הבעיה של מדינת ישראל

יואב סגלוביץ': לא, לא

יואב סגלוביץ':  פינדרוס, אל תעשה ממני נושא אחר

יואב סגלוביץ':  אמרתי בדיוק למה התכוונתי, אמרתי שאני לא אוהב חוקים פופוליסטיים

יצחק פינדרוס: יואב, אמרתי ואומר לך, ואומר לך את מה שאתה אמרת ומה שאני שמעתי

יצחק פינדרוס:  האחריות על שיטור יתר היא שלנו חברי הכנסת, זה הדבר היחידי שאנחנו אחראים עליו

יצחק פינדרוס:  אנחנו לא אחראים על הממשלה ולא אחראים על המדינה, אנחנו אחראים בדיוק על הפיקוח

יצחק פינדרוס:  הפיקוח שהמשטרה תתנהל זו האחריות שלנו

יואב סגלוביץ': הכול בסדר, החוק הזה לא יפתור

יואב סגלוביץ':  כותרת בעיתון, פתרון הוא לא ייתן

צגה מלקו: זה יפתור, זה יפתור את הבעיה

יצחק פינדרוס: והמציאות של הדמוקרטיה הישראלית, שלנו אסור לבקר ולבדוק את המשטרה ואנחנו לא יודעים מה קורה שם ואנחנו לא יודעים את הנתונים, זה הדבר הכי צורם בדמוקרטיה הישראלית

יואב סגלוביץ': הכול בסדר אבל זו דעתך זה לא דברים שאמרתי, כדאי לשים פה את הפסיק או את הנקודה בין מה שאני אמרתי למה שאתה אמרת

יצחק פינדרוס: תבדוק מה אמרת, את המילים שאמרת

יואב סגלוביץ': אני לא רואה את עצמי כזה גדול - - - על פרשנות, קבל את הדברים כמו שאמרתי

יצחק פינדרוס: זה בדיוק מה שאמרת, אלה בדיוק המילים שאמרת

אמי פלמור: כבוד היושב-ראש, אני חושבת שהדברים שאגיד יחברו את כל הדברים שאתם מדברים עליהם ויחזירו אותנו למסגרת שהיא לחלוטין בתוך הסמכות שלכם

אמי פלמור:       קודם כול, הסיבה שהחוק הוא לא גזעני, וצריך להגיד את זה, היא שהחוק בהגדרה – אני רוצה רגע להזכיר – יושב על עבודת מטה מאוד מאוד יסודית

אמי פלמור:  אני מודה לכם על המחמאות אבל אגיד, ככה עובדת ממשלה

אמי פלמור:  היו טענות מאוד מאוד קשות, ראש הממשלה החליט להקים ועדה מסודרת, הזמין את הציבור לקחת בה חלק

אמי פלמור:  יש פה הרבה אנשים בחדר שהיו חלק מהוועדה הזאת, חלק פעילי ציבור, חלק כבעלי תפקידים בממשלה

אמי פלמור:  והוועדה הזאת דרשה וקיבלה ממשטרת ישראל הרבה מאוד נתונים

אמי פלמור:  והנתונים האלה, אני אומרת את זה מבלי להמעיט ולא להיכנס פה לתוך הדיון הזה מחוויות של קבוצות אחרות בחברה הישראלית, אבל הביא נתונים מובהקים, יוצאי דופן, יותר מכל קבוצה אחרת

אמי פלמור:  אגב, על שיטור יתר לא אגב הפגנות

יצחק פינדרוס: אני מסכים, בחלק הזה אני מסכים

אמי פלמור:  כלומר, יושב נער על ספסל מתחת לביתו בקרית מלאכי, בקרית גת, בנשר, ופונה אליו שוטר כמו שלא יפנה לעולם לבן שלי במבשרת ציון, איפה שאנחנו גרים, ולא לאף נער אחר במדינת ישראל

אמי פלמור:  קודם כול, יש פה נתונים שאפשר גם היום לבקש אותם מהמשטרה, בוודאי שהכנסת מוסמכת לבקש אותם, אין סיבה שלא תבקשו

אמי פלמור:  ובוודאי שכל התהליך שהדו"ח הזה בעצם פענח הוא התהליך לא רק של פתיחת יתר של תיקים, של פניית יתר – אגב, לקטינים בדרישה להזדהות כשלקטין אין דרך להזדהות – אלא כל השרשרת לאחר מכן

אמי פלמור:       כלומר, גם באופן יחסי, ההחלטה של התביעה המשטרתית להמשיך עם תיק

אמי פלמור:  בדרך כלל עם קטינים הרי שואפים לסגור תיקים או שואפים ללכת לדרכי טיפול

אמי פלמור:  בחנו וניתחנו וקיבלנו נתונים שבכל אחד מהשלבים, כולל השלב של להחליט להגיש כתב אישום, כולל בבית המשפט, שירות המבחן – ההחלטה להמליץ על מאסר ולא על דרכי טיפול, ולאחר מכן השופטים עצמם – כלומר, אין חוליה בשרשרת שלא חטאה בהקשר הזה

אמי פלמור:  חלק מטעויות מקצועיות כאלה ואחרות, חלק מגזענות ממסדית ועוד כל מיני דברים,  זה לא הזמן לדבר על זה

אמי פלמור:       אני כן רוצה רגע להגיד, להבדיל מהדברים שאמרה חברת הכנסת מלקו שגם הייתה חלק מהצוות, כמה במשרד המשפטים היחידה לתיאום המאבק בגזענות, יש פה את עו"ד זנה שעמד בראשה במשך שש שנים והיום הוא בסנגוריה הציבורית, עסקה ביישום של הדו"ח

אמי פלמור:  אפשר לבוא בהרבה טענות להרבה גורמים, אני רוצה להגיד שלמשל במשטרה היה קצין יוצא דופן שעסק בתחום הנוער והוא הקפיד ליישם את הדו"ח ככתבו וכלשונו ולאורך השנים ראו ירידה חדה, באחוזים ניכרים – בפעם אחרונה שאני ראיתי זה היה ב-50% – בהיקף פתיחת התיקים כלפי קטינים יוצאי אתיופיה

אמי פלמור:  בזמנו קיימנו מעקב לראות כמה ילדים כלואים יש מהקהילה, ראינו צניחה חדה במספרים האלה

אמי פלמור:   כלומר, השיח הזה שכל הזמן אומר לא קרה כלום ולא יהיו שם כלום ולא זז שום דבר, זה שיח – אני חייבת רגע להגיד – שהוא גם שיח שלא מעודד את הממשלה לפעול

אמי פלמור:  ובמובן הזה כדאי לדבר על בסיס נתונים והיחידה פרסמה דוחות ואני מזמינה את כולם לקרוא את הדוחות

אמי פלמור:  זה לא אומר שאין עוד דברים לתקן

אמי פלמור:  ואגב, הגזענות הממסדית היא לא רק בהקשר של שיטור יתר, היו תחומים נוספים שצריך היה לטפל בהם נכון ל 2016

אמי פלמור:  למשל לא היה מנהל בית ספר אחד במדינת ישראל, אתם יודעים כמה יש, אחד – יוצא אתיופיה

אמי פלמור:  ואני רוצה להגיד, לא מדובר בזה שהיה אסטרונאוט ישראלי אחד וזה לא בסדר שלא היה יוצא אתיופיה, לא היה מנהל בית ספר

אמי פלמור:  היו הרבה תחומים שבדקנו ומדדנו וכן הלאה, השיטור הוא כמובן הדבר הכואב ביותר

אמי פלמור:      עכשיו צריך רגע להגיד משהו ביחס למחאה ב-2019

אמי פלמור:  אין ספק שכשמסתכלים על האכיפה - - -     

יצחק פינדרוס: אני רוצה לשמוע ממך גם התייחסות ל-2015, שעלתה פה, אני רוצה את דעתך בעניין

אמי פלמור: פה יצאנו מ-2015

אמי פלמור:  ב-2015 היו נתונים מובהקים ולכן היו קודם כול, הוראות מובהקות למשטרה לשנות את דרכה, הדרכות לתובעים, 1,001 - - - אגב, גם לפרקליטות, גם למח"ש

אמי פלמור:  כלומר, כל השרשרת

אמי פלמור:  לקציני המבחן

אמי פלמור:  היה טיפול שניסה לגעת בכל אחד מהחלקים, אבל בעיקר גם לראות – וגם את זה צריך להגיד כי אי-אפשר להאשים את המשטרה בכל הרעות החולות של החברה הישראלית – בסוף גם לראות את השלטון המקומי נותן את חלקו כדי למצוא מסגרות לילדים

אמי פלמור:  וזה מתכתב פה עם השאלה של התקציבים

אמי פלמור:  כלומר, כדי שהילד לא יהיה על הספסל ויפגוש שוטר, בסוף מישהו צריך לעשות את זה וזה השלטון המקומי – שרותי רווחה וכן הלאה וכן הלאה

אמי פלמור:       עכשיו אני רוצה לחזור לעניין עצמו

אמי פלמור:  ב-2018 באמת יזמנו את היוזמה הזאת, להשתמש בסמכות הנשיא כדי להזמין את הציבור להגיש בקשות לקיצור תקופת התיישנות ולמחיקה של ההרשעות האלה

אמי פלמור:  ועשינו עבודה עצומה בזמנו, הלכנו לקליניקות משפטיות כדי לעודד את הציבור, היו הרבה מאוד פעילים – אגודת יוצאי אתיופיה ועוד כל מיני גופים – שהיו צריכים לעודד את הציבור לבוא ולהגיש את הבקשה הזאת

אמי פלמור:  אני לא חושבת שהדבר הזה מופרך, גם הייתה דרך פשוטה מאוד לעשות את זה

אמי פלמור:  בינתיים הזמן חולף והתיקים גם נמחקו מעצמם, כלומר, התיישנו וחלקם נמחקו מעצמם

אמי פלמור:  ביחס ל 2019, ההפגנה הגדולה היא בסופו של דבר תאריך מאוד מאוד ברור, אין סיבה לא לדרוש ממחוז תל אביב קודם כול, להביא את הנתונים

אמי פלמור:  בכמה תיקים מדובר באמת? כמה תיקים נפתחו? כמה תיקים נסגרו?     

יצחק פינדרוס: לך יש את הנתונים? לוועדה שלכם לא היו

אמי פלמור: לא, אני סיימתי את תפקידי בממשלה שלושה שבועות לאחר מכן

יצחק פינדרוס: לא, לא, אני שואל בוועדה

יצחק פינדרוס:  הבנתי, שאלתי אם יש לכם בוועדה והוועדה לא קיבלה את הנתונים

אמי פלמור: לא, לא קיבלנו כי עבדנו ב-2016

יצחק פינדרוס: הבנתי

אמי פלמור: ופרסמנו את הדו"ח באוגוסט 2016, לכן הנתונים בדו"ח והתהליכים שהתחילו - - -     

יצחק פינדרוס: בסדר, נבקש מהממ"מ, נבקש אחר כך

אמי פלמור: היחידה לתיאום המאבק בגזענות פרסמה דו"ח פעם בשנה, שעוקב גם אחרי הנתונים של משטרת ישראל

אמי פלמור:  לכן אני חושבת שהדבר החיוני פה לצורך הדיון, גם כדי להבין באמת במה חטאה המשטרה בהקשר הזה, זה לאסוף את הנתונים – להבין כמה אנשים נעצרו, כמה תיקים נפתחו, כמה תיקים נסגרו, כמה תיקים באמת היו רק על הפרעה לשוטר במילוי תפקידו – ומתוך הדבר הזה לגזור חקיקה

אמי פלמור:  אגב, הייתי שותפה כמנהלת חנינות גם לחקיקת חוק ההתנתקות

אמי פלמור:  חשוב מאוד להגיד, אגב כל הדיון שהתפתח פה, הדבר הזה נתפס כאירוע חריג מאוד ויוצא דופן שמצדיק את הדבר הזה

אמי פלמור:  באותה תקופה ניסו לשכנע אולי במקביל ייתנו גם חקיקה לאלה שהפגינו נגד הגדר או משהו מהסוג הזה, וחד-משמעית, בדיוק גם מהדברים שחברת הכנסת גוטליב אמרה, הרצון באיחוי היה רלוונטי לדבר הזה וגם בהקשר הזה הוא רלוונטי

אמי פלמור:       אבל חשוב לדבר על זה, בעיניי, מבלי להמעיט מהשינויים ומהתהליכים שעוברים ועברו גם על הקהילה וגם על החברה הישראלית כי אחרת אנחנו כל הזמן נתבוסס, ואמרה את זה גם חברת הכנסת תמנו, בתחושה הזאת שזה רק קיפוח ורק שום דבר לא קורה ושום דבר לא משתנה

אמי פלמור:       ההישגים של הקהילה, אין צורך להרחיב עליהם את הדיבור

אמי פלמור:  אבל מעבר לזה, גם בתחום השיטור יש שינויים משמעותיים

אמי פלמור:  ודיבר פה – שכחתי את הדרגה שלו – באמת קצין יוצא דופן, מבחינתי הוא היה צריך לקבל פרס ישראל על העבודה שלו לאורך השנים עם נוער

אמי פלמור:  כשיש קצין מחויב ויש נתונים ויש יעדים ברורים, אפשר לעשות שינוי ורואים את השינוי הזה

אמי פלמור:  מבחינתי, כל ילד פחות שנעצר בעקבות היישום הזה במחלקת הנוער, באמת עולם ומלואו

אמי פלמור:  ולא ראינו עלייה באחוזי הפשיעה

אמי פלמור:  כלומר, הדבר הזה גם מוכיח שבאופן אמיתי זה היה שיטור יתר, זה לא כי עכשיו כולם מפחדים מיוצאי אתיופיה אז לא עוצרים אותם רק כדי שהנתונים יראו טוב, אלא באופן אמיתי ראו שזה היה סוג של טריגר כזה לקריירה של חיכוך עם המשטרה

יצחק פינדרוס: תודה רבה

יצחק פינדרוס:  חבר הכנסת לשעבר שלמה מולה

יצחק פינדרוס:  אני רק רוצה סתם קוריוז, החוויה הראשונה שלי כחבר כנסת, ואפרופו מה שאמרתי מקודם, נתונים

יצחק פינדרוס:  הגשתי שאילתה לשר לביטחון, אז היה לאומי או הפנים, השר לביטחון פנים

יצחק פינדרוס:  שאילתה: כמה דוחות קורונה נתנו בעיר העתיקה ליהודים וכמה לערבים? בחודש מאי 2019, מרץ או מאי

יצחק פינדרוס:  יום אחד שואל אותי מישהו בעיר העתיקה: תגיד לי, עשית משהו בפניה שלנו שמחפשים רק יהודים? אמרתי לו: לא, הגשתי שאילתה

יצחק פינדרוס:  הייתי חדש פה

יצחק פינדרוס:  הוא אומר לי: תשמע, השוטרים מחפשים לא יהודים

יצחק פינדרוס:  זה חצי סיפור, קיבלתי תשובה על חודש אחרי כן ולא על החודש שביקשתי

יצחק פינדרוס:  אפרופו נתונים לחברי כנסת

יצחק פינדרוס:       חבר הכנסת שלמה מולה, בבקשה

שלמה מולה: תודה רבה אדוני היושב-ראש

שלמה מולה:  קודם כול אני רוצה להודות לצגה, את באמת ראויה לכל שבח על היוזמה שלך

שלמה מולה:  אני מכיר אותך הרבה מאוד שנים, גם במאבקים החברתיים שלנו ועוד מההפגנות

שלמה מולה:  יש לי תעודה – לא רשומה באקדמיה, אבל יש לי פרופסורה בלארגן הפגנות

שלמה מולה:  אני יכול להגיד שבפברואר 1984 הגעתי לארץ, שלושה שבועות אחרי זה אמרו לנו תגיעו למקווה, אתם לא מספיק יהודים

שלמה מולה:  היינו 420 צעירים בצפת, במרכז הקליטה בצה"ל 9, אמרנו חברים אנחנו לא עושים את זה

שלמה מולה:  דקה וחצי אחר כך כולנו – כל הצעירים – עמדנו בפתח מרכז הקליטה ואמרנו למנהל מרכז הקליטה אתה לא נכנס לפה, אתה פוגע בזכות שלנו

שלמה מולה:  בזכות הבסיסית שלנו, בזה שאנחנו יהודים, מי אתה שאתה תבוא ותגיד לנו - - - האמת היא שלא הזמינו לנו משטרה, יכול להיות שאם היו מזמינה לנו משטרה גם היו פותחים לנו תיקים

שלמה מולה:     מחאת יוצאי אתיופיה בחברה הישראלית, אני חושב שהיא מחאה שיש בה הרבה מאוד ערכיות כי אנחנו כפינו את עצמנו על החברה הישראלית, זה לא שהחברה הישראלית חיפשה אותנו – הסוכנות שלחה שליחים לאתיופיה כדי שאנחנו נבוא לארץ – והמפגש הזה הוא מפגש בעייתי מאוד שיצר הרבה מאוד בעיות וקשיים

שלמה מולה:  כל מה שאנחנו השגנו במדינת ישראל השגנו במאבק עיקש, לא ויתרנו כי אנחנו אוהבים את העם ואנחנו אוהבים את המדינה שהיא המדינה שלנו

שלמה מולה:  אף אחד לא נתן לנו אותה בחינם, זאת המדינה שלנו

שלמה מולה:  ולכן המאבקים שניהלנו היו מאבקים ערכיים, מוסריים שבהם אני יכול להגיד – בוודאי באנחת רווחה גדולה מאוד היום – החברה שלנו, של יוצאי אתיופיה, אנחנו נמצאים במקום אחר

שלמה מולה:  ברוך השם, באמת המאבק במצב טוב

שלמה מולה:  ואני יכול להגיד לכם, היינו צריכים להילחם על פינוי עולים במרכז קליטה, באתרי קרוואנים, להשיג להם תקציבים, העדפה מתקנת במשכנתאות והעדפה מתקנת להשכלה חינם

שלמה מולה:  כל אלה נתנו תוצאות טובות, תוצאות חיוביות

שלמה מולה:       בסופו של דבר הגענו למצב שבו מדינת ישראל ושליחיה היו צריכים לרצוח 13 צעירים יוצאי אתיופיה

שלמה מולה:  האמת היא שקשה מאוד להגיד את זה, איך המדינה, המשטרה, יכולה לרצוח 13 נערים ואפילו נגד אדם אחד – חוץ מהבחור שרצח את סלומון טקה, שנמצא בהליך משפטי – אפילו לא הוגש כתב אישום נגד אף אחד

שלמה מולה:  אפילו למראית עין

שלמה מולה:  וכשהצעירים באים ואומרים עכשיו אנחנו רוצים למחות – מחאה זו זכות לגיטימית לחלוטין

שלמה מולה:  ודרך אגב, חברה שמייצרת עוול זכותה לתקן את העוול שהיא גרמה בעצמה

שלמה מולה:  זאת אומרת, אם אתם רוצים

שלמה מולה:  עכשיו ברור שיש פה עוול וחברי הכנסת, נבחרי הציבור, חובתכם לתקן

שלמה מולה:  לתקן זאת אומרת, לא להתייפייף ולא לחפש חיפושים

שלמה מולה:  אני מגיע לחבר הכנסת סולומון, שעזב, אל תפתחו עכשיו שערים ויכניסו למכולת הזאת יותר מדי דברים וזה יהיה נושא חדש והיוזמה הזאת של חברת הכנסת צגה יכולה ללכת לאיבוד

יצחק פינדרוס: אל תדאג

יצחק פינדרוס:  נושא חדש – אתה יודע כחבר כנסת – הולכים לוועדת הכנסת, שתי דקות וזה נגמר

שלמה מולה: כן

שלמה מולה:  לכן אני אומר כזה דבר, אני באמת חושב שהחברה הישראלית עברה תהליך, אנחנו יוצאי אתיופיה עוברים תהליך, ביחד, מתבגרים

שלמה מולה:  אבל יש דברים שצריך לתקן אותם תוך כדי וזה בדיוק העניין הזה, הדבר הזה

שלמה מולה:       למשל חברת הכנסת צגה ואני הלכנו לקבל רישיון הפגנה בירושלים לפרשת תרומות הדם

שלמה מולה:  אני מודה שהתחכמנו, המשטרה שאלה אותנו כמה אנשים יבואו ואמרנו להם יבואו 3,000

שלמה מולה:  דקה וחצי אחר כך אני וצגה נסענו לתל אביב, לארגון הגג, הזמנו 350 אוטובוסים

שלמה מולה:  היה לי ברור שהמספר הולך להיות ענק

שלמה מולה:  לדעתי, בסך הכול הגיעו יותר מ-40,000

שלמה מולה:  דרך אגב, זאת הייתה ההפגנה האלימה ביותר של יוצאי אתיופיה והכאב היה כאב עמוק מאוד

שלמה מולה:  למה לא נפתחו תיקים באותו זמן? באמת היו כאלה שנעצרו

שלמה מולה:  חברת הכנסת צגה, את זוכרת? הלכנו למפכ"ל המשטרה ולשר לביטחון פנים שהיה אז וביקשנו ממנו לקיים דיון

שלמה מולה:  הדבר הראשון שאמרנו לו היה אם יש כאלה שאתם עכשיו מתחילים לפתוח להם תיק – בבקשה, תסגרו את התיקים

שלמה מולה:  ככה זה היה

שלמה מולה:  לכן בהפגנה הכי משמעותית שהייתה בקהילת – בין המשמעותיות – אפילו תיק אחד לא נפתח, וטוב שכך

שלמה מולה:       לכן אני אומר כשעושים את הדברים בשום שכל אפשר להגיע לתוצאות

שלמה מולה:  אבל כאן, החקיקה הזאת חייבת לעבור, אתם צריכים לסייע

שלמה מולה:  אני חושב שכמו שאמרתי קודם, עוול שהחברה יצרה היא יכולה לתקן, היא חייבת לתקן, גם בחקיקה ראשית

שלמה מולה:  תודה רבה

יצחק פינדרוס: תודה רבה, תודה רבה חבר הכנסת לשעבר

יצחק פינדרוס:  הממ"מ

טלי גוטליב: אני יכולה רגע לשאול שאלה, בבקשה?     

יצחק פינדרוס: כן

טלי גוטליב: רציתי לשאול את חברתי מהמשטרה, האם יש לנו בכלל דרך, איזשהו רישום שמפלח אם מדובר באדם מהקהילה האתיופית? איזשהו אופן שנוכל לקבל בו רשימה? כי נראה לי שיש פה קושי לקבל את  - - -     

רינה איילין גורליק: אנחנו קיבלנו רשימות כאלה

טלי גוטליב: הן מסודרות? עם כל התיקים? מספרי התיקים?     

רינה איילין גורליק: הגשנו בקשה לפי חוק חופש מידע וקיבלנו מידע ואנחנו יודעים שניתן לפלח

רינה איילין גורליק:  אני עורכת הדין רינה איילין גורליק, מנכ"לית אגודת יהודי אתיופיה

טלי גוטליב: למה זה חשוב? זה חשוב בגלל מה שאמרה צגה ומה שאמר סגלוביץ על העניין של פנייה

טלי גוטליב:  זאת אומרת שגם אם לא תהיה פה פניה, שכן אפשר יהיה לקבל מענה

טלי גוטליב:  תודה על התגובה

יצחק פינדרוס: תודה

יצחק פינדרוס:  ד"ר נורית, בבקשה

יצחק פינדרוס:  ומיד אחריה הייעוץ המשפטי – כמה שאלות, ואחר כך ננסה לתת לעוד כמה אנשים, אנחנו מסיימים ב-13:15

טלי גוטליב: תדייק

יצחק פינדרוס: טלי, אנחנו רוצים לסיים ב-13:15

טלי גוטליב: אין רישום על ההפגנות, זו הבעיה

יצחק פינדרוס: טלי, נגיע לזה

יצחק פינדרוס:  בבקשה

נורית יכימוביץ' כהן: תודה רבה

נורית יכימוביץ' כהן:  נורית, ראש תחום ביטחון פנים בממ"מ

נורית יכימוביץ' כהן:  אני רוצה להתחבר גם למה שחברת הכנסת גוטליב אמרה וגם למה שנאמר פה קודם בעניין הנתונים

נורית יכימוביץ' כהן:  כדי שאנחנו נוכל לספק נתונים על שיטור יתר או על עודף שימוש בכוח שלא כדין כלפי יוצאי אתיופיה, בעצם, אנחנו צריכים נתונים משתי זרועות: נתונים על יוצאי אתיופיה ונתונים על שימוש בכוח שלא כדין

נורית יכימוביץ' כהן:  אני רוצה להגיד עכשיו כמה משפטים על כל אחת משתי הזרועות האלה: לגבי יוצאי אתיופיה – אנחנו יודעים שיש למשטרה אפשרות לפלח נתונים לפי יוצאי אתיופיה

שלמה מולה: כולל גם ילידי הארץ?     

נורית יכימוביץ' כהן: כן

נורית יכימוביץ' כהן:  כלומר, אפשר לבקש נתונים על מי שנולד באתיופיה או שלפחות אחד מההורים שלו נולד באתיופיה

נורית יכימוביץ' כהן:  אבל כמעט בכל הפעמים, עד היום, שפנינו למשטרה בבקשה לנתונים על יוצאי אתיופיה נענינו שלא יספקו לנו את הנתונים מכל מיני סיבות, כמו חשש לתיוג שלילי של האוכלוסייה

יצחק פינדרוס: איפה יואב סגלוביץ' שאמר שאני סתם ממציא? איפה יואב? ברח

יצחק פינדרוס:  איפה יואב סגלוביץ' שאמר שאני ממציא כשאמרתי שהוא לא יכול לקבל את הנתונים כי הוא בכנסת והוא לא שם? דרך אגב, זאת הבעיה בדמוקרטיה הישראלית

צגה מלקו: אדוני היושב-ראש, אני רוצה לחזק

צגה מלקו:  פנית לד"ר נורית מהממ"מ לגבי הנתונים – התשובה שנתת עכשיו זו התשובה שהם נתנו

צגה מלקו:  לא ראיתי להפריע לסגלוביץ' באמצע הדיון

שלמה מולה: אבל הם לא יכולים, לפי החוק, הם לא יכולים לעשות את זה

יצחק פינדרוס: זה כמו הסיפור של השאילתה שלי לשר לביטחון פנים, זה פשוט מצחיק

יצחק פינדרוס:  דרך אגב, יש לי את הכול מתויק: שאילתה – אני מקבל על חודש אחר כך, ומרדף אחרי - - - לחפש ערבים לתת להם - - -         

קריאה: אבל לכנסת הם לא יכולים להגיד

יצחק פינדרוס: הם לא יכולים, אבל בדמוקרטיה הישראלית הכנסת היא מחוץ לחוק – לא חייבים לה כלום, היא לא רלוונטית, אסור לה להתערב, אסור לה לשאול, אסור לה לדעת

יצחק פינדרוס:  ואז באים לפה, כמו שראיתם מקודם, ואומרים לה אתם המדינה ואתם השלטון, למה אתם לא - -      

משה סולומון: ניתן לד"ר נורית להמשיך ונבין מה יש, מה כן יש

יצחק פינדרוס: כן, ניתן לה לדבר

נורית יכימוביץ' כהן: תודה

נורית יכימוביץ' כהן:  פעם אחת ויחידה – לפחות בכל השנים שאני נמצאת, פעם אחת ויחידה כן קיבלנו מהמשטרה נתונים על יוצאי אתיופיה וזה היה במסמך שכתבה ג'רי אלמו אצלנו בצוות, על עבירת שוטטות

נורית יכימוביץ' כהן:  בשאר הפעמים לא קיבלנו

נורית יכימוביץ' כהן:  אבל אנחנו יודעים שהמשטרה העבירה נתונים

נורית יכימוביץ' כהן:  הינה, עכשיו שמענו על אגודת יהודי אתיופיה, וזה במה שנוגע לארגונים

נורית יכימוביץ' כהן:  וגם למבקר המדינה וגם ליחידה לתיאום - - -      

משה סולומון: וגם ליחידה

משה סולומון:  לא היו נתונים? ליחידה לא היו נתונים?     

יצחק פינדרוס: משה

נורית יכימוביץ' כהן: וגם ליחידה לתיאום המאבק בגזענות של משרד המשפטים

נורית יכימוביץ' כהן:  לכן אנחנו יודעים שהמשטרה כן יודעת לפלח את הנתונים ולאור זאת כן פנינו למשטרה בבקשה הנוכחית

נורית יכימוביץ' כהן:  קיבלנו, מחברת הכנסת מלקו, בקשה לפני כשבוע, פנינו למשטרה ואנחנו ממתינים לנתונים

נורית יכימוביץ' כהן:  ככל שימסרו לידנו אנחנו כמובן נספק מסמך עם הנתונים לצורך הצעת החוק

נורית יכימוביץ' כהן:       אני גם יכולה להרחיב עוד קצת ולהגיד שיש עוד קבוצות שנטען לגביהן שמשתמשים כלפיהן בכוח יותר מדי או בשיטור יתר

נורית יכימוביץ' כהן:  גם באשר אליהן לא תמיד אפשר לקבל נתונים, למשל אם זה חרדים, אם זה אנשים עם מוגבלות או עולים חדשים בפילוח לפי ארצות מוצא

נורית יכימוביץ' כהן:  גם לגבי ערבים –  כמובן שהמשטרה יודעת לפענח אבל לא תמיד מוסרת את הנתונים דווקא לפי ערבים ויהודים, אלא לפעמים לפי יהודים ולא יהודים וזה לא בדיוק אותו דבר

נורית יכימוביץ' כהן:  זה לגבי הזרוע של יוצאי אתיופיה

נורית יכימוביץ' כהן:       מבט על הנתונים על שימוש בכוח שלא כדין – אני חייבת לומר שזה עוד יותר בעייתי

נורית יכימוביץ' כהן:  מערכת המחשוב של המשטרה לא נמצאת באוריינטציה להפקת נתונים על הפגנות או על הפרות סדר

נורית יכימוביץ' כהן:  גם אם אבקש מהמשטרה נתונים על טווח תאריכים מסוימים שבהם הייתה הפגנה, הם אולי יוכלו לתת לי נתונים על מי שנעצר או על מי שנפתח נגדו תיק באותו תאריך אבל אנחנו לא נדע אם זה היה בהפגנה או שזה היה תוך כדי פעילות אכיפה פלילית של המשטרה

נורית יכימוביץ' כהן:  יכול להיות שזה יוצא אתיופיה שבדיוק ניסה לבצע פשע ולכן השוטר כן היה מוסמך ורשאי להשתמש בכוח נגדו

נורית יכימוביץ' כהן:  זה לגבי ההצעות לקבל נתונים על שימוש בכוח בהפגנות

נורית יכימוביץ' כהן:      בעצם, אין מידע מתכלל באופן כללי, לאו דווקא לגבי יוצאי אתיופיה

נורית יכימוביץ' כהן:  אין מידע מתכלל טוב ומהימן על שימוש בכוח במערכת המחשוב של המשטרה

נורית יכימוביץ' כהן:  אומנם יש שדה ממוחשב כזה אבל זה לא שדה חובה למילוי במערכת המחשוב

נורית יכימוביץ' כהן:  וגם כאשר נאסף המידע הוא בדרך כלל לא מפורסם

נורית יכימוביץ' כהן:  שוטר שהשתמש בכוח או לפחות מי שהשתמש באמצעים – אמצעים כמו טייזר או מכת"זית או אלות – כן מחויב לדווח על זה במערכת המחשוב אבל המידע הזה לא ניתן לתכלול באופן ממוחשב כי הוא מדווח על זה בטקסט חופשי

נורית יכימוביץ' כהן:  אין חיווי טוב במערכת המחשוב לשימוש בכוח ואין חיווי טוב גם לנושא של הפגנות ושל הפרות סדר

נורית יכימוביץ' כהן:  בהיעדר המידע על יוצאי אתיופיה ובהיעדר המידע על הזרוע של שימוש בכוח, אני מקווה שנוכל לספק לוועדה את הנתונים שהתבקשו

יצחק פינדרוס: אנחנו עדיין מקווים שייעשה מה שאמור להיות, שהכנסת מפקחת על עבודת הממשלה

יצחק פינדרוס:  מה שלא קורה, לצערי הרב, בגלל היעדר נתונים והיעדר תשובות

יצחק פינדרוס:  אבל אני מקווה שכן נצליח לקבל את הנתונים הנכונים ומה שנאמר פה קודם, שאם אתה לא נמצא בתוך המערכת אין לך – נצליח להגיע לנתונים האלה

יצחק פינדרוס:  עורכת הדין נועה, היועצת המשפטית של הוועדה, בבקשה

נועה ברודסקי לוי: שלום לכולם

נועה ברודסקי לוי:  היום אדבר בקצרה ובהמשך נדבר בהרחבה יותר, בדיונים הבאים, אחרי שנשמע יותר גם על הצרכים והקשיים

נועה ברודסקי לוי:  קודם כול, רק נציג את הצעת החוק בצורה מסודרת, מה ההסדרים שמוצעים בה

נועה ברודסקי לוי:  למעשה, ההסדר מתייחס לשלושה דברים מרכזיים

נועה ברודסקי לוי:  הכול מתייחס להפגנות של 2019 כשההסדר הראשון הוא הפסקה של ריצוי עונש שנגזר על מי שנשפט על עבירה שבוצעה סביב ההפגנה ב- 2019; ההסדר השני הוא מחיקה של רישומים פליליים ורישומים משטרתיים סביב אותן עבירות; וההסדר השלישי הוא עניין של הפסקת הליכים כך שלא יוגש כתב אישום על אותן עבירות או יעוכבו הליכים ככל שמתנהל משפט

נועה ברודסקי לוי:  כן יש סייג שקיים, ככל שיש או מאסר או בקשה למאסר – ההוראות האלה לא יחולו

נועה ברודסקי לוי:      מכל מה שאנחנו שומעים אין ספק שמדובר במטרה חשובה מאוד ובעוול שצריך לתקן

נועה ברודסקי לוי:  כמו שגם התחלנו לשמוע, ואני בטוחה שנשמע עוד בהמשך, יש כאן שני דו"חות

נועה ברודסקי לוי:  זאת אומרת, גם הדו"ח המרכזי של הוועדה למיגור הגזענות כלפי יוצאי אתיופיה בראשותה של אמי פלמור משנת 2016, וגם דו"ח מבקר המדינה שיצא אחר כך, על השנים 2020-2019

נועה ברודסקי לוי:  הדו"חות באמת מצביעים על אפליה ועל שיטור יתר ופרופיילינג כלפי יוצאי אתיופיה

נועה ברודסקי לוי:  בהחלט צריך לתת לכך מענה, ובמיוחד – כמו שעלה פה – לנושא הרישומים הפליליים והמשטרתיים שבעצם מקשים מאוד, בעיקר על קטינים, על צעירים, בהמשך

נועה ברודסקי לוי:  אני מניחה שנשאל בהמשך גם על מתווה הנשיא ומה היו הקשיים שעלו

נועה ברודסקי לוי:  צריך לחשוב איזה מענים אפשר לתת

נועה ברודסקי לוי:       כמו שנאמר פה, הנושא של הרישומים המשטרתיים – גם לגבי התיקים הסגורים או הרישומים הפליליים לאחר הרשעה וריצוי העונש – צריך למצוא איזשהו מתווה שנותן מענה לאותם קשיים ולחשוב ביחד איך ליישם את זה ואיך לאפשר את אותה הנגשה שצריך

נועה ברודסקי לוי:  אני לא יודעת אם זה בכלים של סיוע משפטי, סניגוריה ציבורית – מישהו שיוכל לעזור להגיש את הבקשות

נועה ברודסקי לוי:  זאת אומרת, צריך לחשוב, כל הגורמים ביחד, איך אפשר לתת מענה לאותם קשיים יישומיים שיש, באמת לחשוב על צעדים נוספים שיתקנו את אותם קשיים

נועה ברודסקי לוי:   אבל אני רוצה להצביע על שתי נקודות שצריך לתת גם עליהן את הדעת בהמשך

נועה ברודסקי לוי:  נקודה אחת שמעוררת קושי לא קשורה דווקא לרקע של ההצעה הזאת אלא באופן מבני וממסדי יותר, מבחינת הפרדת רשויות בשלטון החוק

נועה ברודסקי לוי:  יש קושי בהתערבות בהליכים מתנהלים, במיוחד לגבי הליכים תלויים ועומדים, הליכים שמתנהלים בבית משפט או תוך כדי ריצוי העונש

נועה ברודסקי לוי:  שם יש קושי בזה שהמחוקק יתערב בתוכם, יש קושי עם זה

נועה ברודסקי לוי:  הדרך של המחוקק להתערב בנושאים כאלה היא בעצם בקביעת עבירות או בביטול עבירות

נועה ברודסקי לוי:  אבל להתערב לעניין קבוצה מסוימת, גם אם יש קושי לגבי אותה קבוצה והצדקה לתת לה מענה – יש קושי עם זה שבעצם הגוף הפוליטי יתערב בדיעבד ובקבוצה מסוימת יבטל - - -     

צגה מלקו: אבל יש לזה תקדים – יש תקדים של ההתנתקות, זה היה, למרות שחד-פעמית – לפתור פה, לפתוח את זה

צגה מלקו:  זה היה חד-פעמי ב-2019

צגה מלקו:  דרך אגב, רוב הצעירים אפילו לא ידעו שעדיין יש להם רישום פלילי, מתי הם מגלים את זה? כשהם רוצים להתגייס או כשהם רוצים תעודת יושר לעבודה

יצחק פינדרוס: צגה, תני לה לסיים, ברור שנתייחס

יצחק פינדרוס:  אבל היא מעלה נקודות שנצטרך להתייחס אליהן

נועה ברודסקי לוי: נצטרך לחשוב עליהן

יצחק פינדרוס: הרי לא נפתור כרגע את הנושא

נועה ברודסקי לוי: רק התייחסות לגבי ההתנתקות – דיברו שם על איזשהו אירוע חריג

נועה ברודסקי לוי:  אבל מה שאת כן מעלה, לגבי כל העניין של הרישום הפלילי שנשאר, זה כן משהו שאני חושבת שאפשר לטפל בו

נועה ברודסקי לוי:  הקושי המרכזי הוא לעניין אותם הליכים מתנהלים, אני חושבת שיכול להיות שזו בכלל קבוצה ריקה מבחינתנו כי יכול להיות שכל התיקים שנפתחו לגבי 2019 סביר להניח שאו שהם נסגרו או שהם - - -     

שלמה מולה: צריך לחשוב על איזשהו סוג של יצירתיות מסוימת, צריך להיות יצירתיים מאוד ובגלל זה חברי הכנסת יושבים פה

נועה ברודסקי לוי: בסדר גמור

נועה ברודסקי לוי:  אני אומרת שאלה נקודות למחשבה להמשך, איך באמת עושים את זה

נועה ברודסקי לוי:  וגם על הרישומים הפליליים, באמת כמו שהיה במתווה הנשיא ולחשוב בכיוונים האלה

נועה ברודסקי לוי:  לרישומים זה בהחלט משהו ש- - - הנקודה המרכזית שאני מדברת עליה היא אותם הליכים מתנהלים, אני לא חושבת שבכלל יש כאלה לגבי 2019, ואם יש אז זו באמת כמעט קבוצה ריקה

נועה ברודסקי לוי:  וגם אם יש קושי בעניין זה, צריך לחשוב על איזה מענים כן אפשר לתת

נועה ברודסקי לוי:      הנקודה השנייה שצריך לחשוב עליה – היא עלתה קצת גם מחבר הכנסת סלמון וגם בשיח פה – זו השאלה במה להתמקד

נועה ברודסקי לוי:  זאת אומרת, הדו"חות הם כלליים, הם מצביעים על כך שיש אפליה ושיטור יתר באופן כללי, בעבירות האלה של הפרת סדר ציבורי ועבירות מהסוג הזה

נועה ברודסקי לוי:  אבל השאלה היא אם להתמקד בהפגנות או שההתמקדות צריכה להיות בכלל ביוצאי אתיופיה בעבירות האלה, שצריך לתת להם מענה לגבי אותם תיקים סגורים, אותם תיקים שיש בהם רישומים פליליים

נועה ברודסקי לוי:  זאת נקודה שצריך לחשוב עליה, אחרת צריך לתת הצדקה למה דווקא בהפגנות כי הדו"חות באמת מדברים על משהו כללי, שיש בעיה של שיטור יתר כללי וצריך לחשוב על זה

נועה ברודסקי לוי:  בהקשר הזה אני גם מתחברת למה שעלה פה, הצורך בנתונים ושנבין

נועה ברודסקי לוי:  למצוא את הדרך להפיק נתונים ולהבין על מה מדובר

נועה ברודסקי לוי:  אבל זו באמת נקודה שאנחנו צריכים לחשוב עליה, האם נכון להתמקד בהפגנות או לתת דווקא מענה רחב יותר באותם עניינים של תיקים סגורים ושל רישומים פליליים לאחר הרשעה

נועה ברודסקי לוי:      נדבר יותר בהמשך בדיונים הבאים, כמו שפתחתי, כמובן שיש פה עוול שצריך לתקן ובאמת צריך לעשות איזושהי חשיבה משותפת ואיך מתקנים ומה הדבר הכי נכון כדי לטפל בבעיה

יצחק פינדרוס: תודה רבה

יצחק פינדרוס:  כבוד הקיס אביהו עזריה

קיס אביהו עזריה: תודה

קיס אביהו עזריה:  אני קיס אביהו, יושב-ראש הקסים

קיס אביהו עזריה:  כמו שאמרו קודם, חבר הכנסת לשעבר שלמה מולה, הרבה מאוד הפגנות הובלנו ביחד כדי לשמור על הסדר

קיס אביהו עזריה:  ההפרעות, שלא יקבלו מכות מהשוטרים

קיס אביהו עזריה:  עשינו הרבה מאוד עבודה ביחד, בשיתוף פעולה

קיס אביהו עזריה:  אחרי שסלומון טקה נרצח לא האמנתי בוועדה, לא הגעתי לוועדה

קיס אביהו עזריה:  לפני זה הייתי מגיע בכל חודש לוועדה, היה לי תג והייתי נכנס

קיס אביהו עזריה:  אחרי זה זרקתי את התג ולא נכנסתי לוועדה כי לא האמנתי בוועדה

קיס אביהו עזריה:  למה? שמעתי עכשיו מנציגת השוטרים זה לא הפגנות גזעניות

קיס אביהו עזריה:       הייתי רוצה לבקש מד"ר צגה, חברת הכנסת ד"ר צגה, לא על אלה שקיבלו מכה בהפגנה – אתה יודע כמה ילדים קיבלו מכה משוטרים ונמצאים אצל פסיכיאטרים? אתה יודע כמה ילדים נמצאים בבית, ישנים עם דיכאון אחרי מכה של שוטרים? בעבודה שלי אני מסתובב בבתים, רואה כל מיני בעיות, או בשלום בית או בחגים, בדברים

קיס אביהו עזריה:  בכל בית אנחנו מוצאים ילד ישן בחדר, הוא לא יוצא, הוא סגור

קיס אביהו עזריה:  למה? אחרי כמה זמן שוטרים תפסו אותו, החזירו אותו –  מאז הוא ישן, אין לו שום תקוה, חושך בחדר

קיס אביהו עזריה:  אם באמת נקים ועדה כזו – לחקור, לילדים – אתה יודע כמה ילדים נמצא אחרי מכות משוטרים? ילד הלך למכולת והרים משהו קטן, סוכריה, שוטר הגיע ונותן לו כפה, המוח שלו זז, הוא מסתובב, הוא מגיע לפסיכיאטר שנותן לו זריקה – זהו, הוא חולה פסיכיאטרי לגמרי

קיס אביהו עזריה:  אומרים שזה לא חוק גזעני, בשבילי לשמוע את זה, זה מצמרר אותי

קיס אביהו עזריה:       אנחנו עוברים את הבעיות יום-יום כלפי הילדים שלנו

קיס אביהו עזריה:  הילדים שלהם זה הילדים שלי, אני מנהיג רוחני

קיס אביהו עזריה:  המדינה או הממסד הרבני מהססים, אני יודע שהם לא מכירים בי, אבל העדה מחזיקה אותי, אני המנהיג שלהם

קיס אביהו עזריה:  לא רק אלה שנפתח להם תיק, מה יהיה עם אלה? נגמרו להם החיים, לא יהיו להם חיים, ישנים, חולים

קיס אביהו עזריה:  כולכם, גם אתם עובדים, הארגונים והאגודה, כל הארגונים האלה אם אתם באמת מתאחדים, עושים סיור בית-בית, אחד-אחד – מזמינים – כמה ילדים תמצאו סגורים בחדר? אחרי זה הם מתאבדים, קוברים אותם

קיס אביהו עזריה:  אתמול הייתי בהלוויה, נריה בלטה שנפל בעזה

קיס אביהו עזריה:  היה כואב, והרבה מהיישוב

קיס אביהו עזריה:  באנו ללוויה, בכינו בכי ממש חזק, ראינו את ההורים, ראינו את היישוב, ראיתי את הענווה שלו

קיס אביהו עזריה:  כל הילדים האלה לא היו מגיעים למות כמו גיבורים במקום להתאבד? באמת כולכם פה מפקפקים, זה היה ככה והיה ככה, תרדו לשטח ותראו כמה ילדים נמצאים חולים, סגורים בבית

קיס אביהו עזריה:       לכבוד צגה, ההורים שלה וההורים שלי נולדו ביחד, באותו כפר, אני באתי לכבודה, אני לא מאמין בוועדה

קיס אביהו עזריה:  למה? כי ראיתי שכל הוועדות סתם חארטה, אף ועדה לא יושמה מאז שאני מכיר

קיס אביהו עזריה:  לכן, באמת בואו נעשה את עבודת הקודש כדי לעזור לקהילה הנפגעת

קיס אביהו עזריה:  אתם יהודים, אתם עליתם מסודן, שלמה, כמה אנשים שנמצאים איבדו חמישה, שישה? משפחות

קיס אביהו עזריה:  הם היו צריכים לקבל אסירי ציון, הם היו צריכים לקבל עזרה, הם היו צריכים לקבל בדיקה, לתת להם כל מיני בדיקות

קריאה: סיוע פסיכיאטרי

קיס אביהו עזריה: כן, צריך לעזור להם

קיס אביהו עזריה:  מישהו מתייחס לזה? לא

קיס אביהו עזריה:  גם ילדים שחוזרים אחרי בית סוהר ואין להם שום תקוה, למה? מהמכות של השוטרים

קיס אביהו עזריה:  הבן שלי היה מופרע – מהילדים – רדפתי אחריו, הלכתי אחריו, זו החברה

קיס אביהו עזריה:  בדיוק לפני תחילת חודש אוקטובר הוא סיים בנח"ל

קיס אביהו עזריה:  יש מישהו שירדוף אחריהם כמו שאני רודף? לא

קיס אביהו עזריה:  יש מישהו שיעביר אותם ממקום למקום? שבעה בתי ספר החלפתי כדי להביא אותו למצב הזה

קיס אביהו עזריה:  יש להם קושי בשפה, להגיע למקום הזה, להגיע למנהל, להגיע למשטרה, לקצין אבחון, אתה יודע כמה דרך יש? מי יכול להגיע לשם בלי ליווי?     לכן אני אומר לגברית צגה, לא רק את זה

קיס אביהו עזריה:  תקימו ועדה לרשום את הילדים שישנים בחדר ותצילו אותם, במקום לקבור אותם יום-יום – להתאבד

קיס אביהו עזריה:  ותעזרו גם להורים, הילד ישן – ההורים גם בבית

קיס אביהו עזריה:  תראו בכל בית, תיכנסו ותראו

קיס אביהו עזריה:  אני אקח אותכם לחמישה-שישה בתים – אתם תבכו, כל המשפחה הרוסה

קיס אביהו עזריה:  תודה

יצחק פינדרוס: תודה רבה, אנחנו כבר מסיימים

יצחק פינדרוס:  עורכת הדין רינה גורליק

רינה איילין גורליק: תודה רבה

רינה איילין גורליק:  צוהריים טובים, אני רוצה קודם להודות לחברת הכנסת צגה מלקו על הצעת החוק הזאת ואנחנו תומכים שלה

רינה איילין גורליק:  אנחנו, כמובן, תומכים בהצעה

רינה איילין גורליק:  אנחנו חושבים שמדובר בחוק חשוב, חיוני, שיש בו צורך והוא יכול לתקן במעט את העוול שנגרם ליוצאי אתיופיה

רינה איילין גורליק:  אכיפת היתר ושיטור היתר והאכיפה הבלתי שוויונית כלפי יוצאי אתיופיה הם נחלתנו מזה עשרות שנים

רינה איילין גורליק:  על דו"ח ועדת פלמור לא ארחיב כי כבר הורחב עליו, אבל רק אציין ששם נכתב, בדו"ח נקבע שמספר התיקים שנפתח ליוצאי אתיופיה היה כפול משיעורם באוכלוסייה

רינה איילין גורליק:  היום כשאנחנו מסתכלים על שנת 2022 – שאלה הנתונים האחרונים שיש לנו ממשטרת ישראל – אנחנו מדברים על שיעור פתיחת תיקים של 3%, שזה פי 1

רינה איילין גורליק: 7 משיעורנו באוכלוסייה

רינה איילין גורליק:  זאת אומרת, גם אם היה שיפור, הוא שיפור מזערי ולא משמעותי

רינה איילין גורליק:       אני רוצה לדבר עוד, על העבירות של הפרת סדר ציבורי

רינה איילין גורליק:  אנחנו קיבלנו נתונים באמצעות בקשה לפי חוק חופש מידע שהגשנו ביחד עם הקליניקה למגוון ורב תרבותיות באוניברסיטה העברית, ומצאנו שבשנים 2018 עד 2020 נפתחו 357,350 תיקים תחת קבוצת - - -     

יצחק פינדרוס: כמה?     

רינה איילין גורליק: 357,350 תיקים over all, שסווגו תחת קבוצת עבירות נגד הסדר הציבורי

רינה איילין גורליק:  מתוכם סווגו 14,667 ליוצאי אתיופיה

רינה איילין גורליק:  זאת אומרת, תחלק את זה לשלוש שנים, זה פי ארבעה מהשיעור שלנו באוכלוסייה שעומד על 1

רינה איילין גורליק: 7%

רינה איילין גורליק:  גם כשבודקים את זה מהכיוון - - -     

נורית יכימוביץ' כהן: - - -     

רינה איילין גורליק: הנתונים ממשטרת ישראל

נורית יכימוביץ' כהן: אנחנו נשמח לקבל אותם כי אנחנו ממש לא מכירים

יצחק פינדרוס: אנחנו נשמח שמשטרת ישראל תעביר לכנסת את הנתונים שמבקשים

גלעד קריב: אל תבקש, אל - - -     

רינה איילין גורליק: רק אבקש לסיים

יצחק פינדרוס: פספסת את הדיון הקודם כשאמרתי שהבעיה של הדמוקרטיה הישראלית זו בדיוק הבעיה הזו

יצחק פינדרוס:  נשמח מאוד שמשטרת ישראל תעביר את הנתונים, לפחות לכנסת, ולא יהיה דיון בוועדה פה כי מרכז המידע של הכנסת היה נותן נתונים

יצחק פינדרוס:  אבל אם יש להם כל מיני חוקים שתחתיהם אתם לא צריכים לתת נתונים, יש לנו בעיה ונסתמך עליה ולא על משטרת ישראל

יצחק פינדרוס:  יש פה שתי אופציות, או שתביאו נתונים – אם לא תביאו אז מבחינתנו הם יהיו הנתונים

טל פז מזרחי: עורכת דין מיועמ"ש המשטרה

טל פז מזרחי:  סליחה, ברשותך, רק להגיד

טל פז מזרחי:  נתונים שיש ברשותנו – כמובן שניתן

יצחק פינדרוס: מה זה כמובן? אם היא קיבלה תשובה – הממ"מ של הכנסת לא קיבלו נתונים, מה זאת אומרת כמובן שניתן?     

טל פז מזרחי: אדוני, התבקשנו להביא נתונים בחתך למחאות

טל פז מזרחי:  אנחנו לא עושים – אין לנו קטגוריה שמקשרת את התיק למחאה מסוימת

יצחק פינדרוס: נבקש מהם להכין לנו את זה

טל פז מזרחי: יכולים לעשות חיפוש לפי מוצא, לפי עבירות

טל פז מזרחי:  במחאות לא יהיה, אנחנו לא מקטלגים אנשים לפי מאפיינים ייחודיים להם

יצחק פינדרוס: הבנתי

רינה איילין גורליק: בוודאי שאתם מקטלגים אנשים לפי מאפיינים מיוחדים

שלמה מולה: אבל בטח יש לכם הערות כשאתם פותחים תיק, אומרים איזו עבירה הוא עשה ובאיזה הקשר

טל פז מזרחי: עבירה זו לא מחאה

יצחק פינדרוס: בינתיים, מכיוון שלכם אין ולהם יש, נסתמך על מה שהם אומרים

יצחק פינדרוס:  תודה

רינה איילין גורליק: שיעור התיקים שנפתחו בגין עבירות - - -     

יצחק פינדרוס: חד-משמעית, לא אתן הנחות

יצחק פינדרוס:  אם אין לכם דרך לעשות את זה – ואתם אמורים כי אנחנו אמורים לפקח עליכם – והיא אומרת לנו שהיא לא יכולה לקבל מכם נתונים, אז סלחי לי, לא רלוונטי, הם ייתנו לנו

טל פז מזרחי: לא רלוונטי לכתוב בהכרח את המחאה כי לא מדובר רק באותה עבירה שרלוונטית למחאה הזאת

טל פז מזרחי:  אם יש לי עבירה - - -     

יצחק פינדרוס: את מקשה על עבודת הכנסת כשאת לא מוצאת פתרונות להביא לנו נתונים

רועי הראל: אדוני, אם המשטרה הייתה כותבת בכל תיק את מוצא האזרח גם היו טענות למה המשטרה מקטלגת

גלעד קריב: לא, לא

יצחק פינדרוס: אני חוזר לסיפור שלי, הגשתי שאילתה למשרד לביטחון פנים ב-2019, על הקורונה – תקשיב טוב – כמה יהודים קיבלו דו"חות על קורונה בחודש מסוים בעיר העתיקה

יצחק פינדרוס:  ומעניין שרק יהודים קיבלו ולא ערבים

יצחק פינדרוס:  באה אליי הקהילה ושואלת אותי: תגיד, עשית משהו עם השאלה? הייתי חבר כנסת טרי, אמרתי להם: לא, רק הגשתי שאילתה

יצחק פינדרוס:  אפילו לא ידעתי מה המשמעות של זה

יצחק פינדרוס:  מתברר שכל השוטרים במרחב קיבלו הוראה לחפש ערבים ולא יהודים

יצחק פינדרוס:  התשובה שקיבלתי הייתה על חודש אחר ממה ששאלתי

יצחק פינדרוס:  זה הניסיון שלי

גלעד קריב: דרך אגב, האמירה הזאת היא ממש מוזרה כי הרי בהצלבה של מאגרי נתונים אפשר לדעת את ארץ הלידה של האדם או את ארץ הלידה של אחד משני הוריו

רועי הראל: אבל לדעת על איזו מחאה הוא הואשם? מה זה קשור

גלעד קריב: רגע

גלעד קריב:  לפני שנייה אמרת: מה, אתם רוצים שהמשטרה תרשום מוצא? במקרה הספציפי הזה קל לדעת

רועי הראל:  סליחה, חבר הכנסת לא הבין

רועי הראל:  התכוונתי שבאותה מחאה, כשנפתח התיק, האם לקטלג את הבן-אדם לפי המוצא והמחאה?     

יצחק פינדרוס: ניתן לה לסיים, פשוט יש לנו עוד דיון

רינה איילין גורליק: עוד נתון שאני רוצה לדבר עליו, שיעור התיקים שנפתחו בגין עבירות נגד הסדר הציבורי – יוצאי אתיופיה – מתוך כלל התיקים שנפתחו ליוצאי אתיופיה עמד בשנים 2022-2021 על 46%, זאת לעומת שיעור של 39

רינה איילין גורליק: 4% בכלל האוכלוסייה

רינה איילין גורליק:  אנחנו רואים את הפערים בין יוצאי אתיופיה לכלל האוכלוסייה

רינה איילין גורליק:  ובתוך קבוצת העבירות האלה אנחנו מדברים על תקיפת שוטר בנסיבות חמורות, קטטות, הפרעה ברחוב, תקיפת שוטר והכשלת שוטר

רינה איילין גורליק:  כמו שאמרתי, בשנת 2021 לעומת שנת 2022 – יש עלייה בשיעור התיקים שנפתחו לבגירים, יש עלייה בשיעור התיקים שנפתחו במקרים של תקיפת שוטר והעלבת שוטר

רינה איילין גורליק:  ולכן אנחנו רואים שהבעיה הזאת חוזרת על עצמה והיא לא נפתרה, בניגוד למה שאומרים פה

יצחק פינדרוס: אני סוגר את הדיון הזה וממשיך בדיון הבא

יצחק פינדרוס:  אני רוצה דבר אחד, אם למשטרה יש אפשרות למצוא פתרון איך להעביר לממ"מ את מה שהם מבקשים כבר הרבה מאוד זמן, כולל הבקשה האחרונה, נוכל לדון על הנתונים

יצחק פינדרוס:  אם לא, הסבר חוקתי למה אתם לא יכולים להעביר נתונים, לפחות אותי, לא מעניין

יצחק פינדרוס:  באמת, לא מעניין, פשוט לא מעניין

יצחק פינדרוס:  כשאנחנו מתמודדים עם נושא אנחנו לא צריכים להבין למה אין לנו נתונים אלא למה כן יש לנו נתונים

יצחק פינדרוס:  תמצאו דרך להתמודד עם השאלות שעלו פה

יצחק פינדרוס:  אם יש לכם דרך – נתייחס לנתוני המשטרה, אם לא – נתייחס לנתונים שהובאו לנו על ידי הגופים האזרחיים

יצחק פינדרוס:       נמשיך את הדיון כפי שייקבע על ידי היושב-ראש, תודה רבה לכולם

צגה מלקו: קודם כול, תודה לעורכת הדין רינה מהאגודה הישראלית, הם באמת עושים עבודה נפלאה

רינה איילין גורליק: תודה

צגה מלקו: והנתונים שלא קיבלנו ממשטרת ישראל – קיבלנו ממך

צגה מלקו:  אני מקווה שמשטרת ישראל תעביר את הנתונים ונמשיך